KOMISSION TIEDONANTO

Kysymyksiä ja vastauksia tuontivalvontaa koskevien EU:n sääntöjen soveltamisesta kolmansista maista peräisin oleviin tuotteisiin, jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina

(2022/C 362/03)

Vastuuvapauslauseke Näiden kysymysten ja vastausten tarkoituksena on yksinomaan tiedottaa eikä pyrkiä korvaamaan mihinkään sovellettavaan oikeudelliseen lähteeseen tutustumista tai tarvittaessa oikeusasiantuntijalta saatuja tarpeellisia neuvoja. Komissio tai kukaan komission puolesta toimiva henkilö ei ole vastuussa näiden kysymysten ja vastausten mahdollisesta käytöstä, eikä niitä voida pitää lainsäädännön sitovana tulkintana. Tämän asiakirjan tarkoituksena on auttaa toimijoita ja jäsenvaltioiden toimivaltaisia viranomaisia. Ainoastaan Euroopan unionin tuomioistuimella on toimivalta tulkita unionin lainsäädäntöä.

Sisällysluettelo

1. Johdanto 8

2. Yhteiset säännöt 9

2.1 Virallisen valvonnan tehtävien siirtäminen valvontaelimille 9

2.2 Useamman kuin yhden luonnonmukaisuutta koskevista tuontitarkastuksista vastaavan viranomaisen nimeäminen 9

2.3 Useisiin eri CN-koodeihin kuuluvista tavaroista koostuvat lähetykset 9

2.4 Lähetysten koostumus 10

2.5 Saapumista edeltävä ilmoitus 10

2.6 Tarkastussertifikaatin vahvistamisesta vastaava viranomainen – tulliviranomaiset 11

2.7 Sovellettavat tullimenettelyt – erityisiä tullimenettelyjä koskevien säännösten soveltamisala 11

2.8 Delegoidun asetuksen (EU) 2021/2306 7 artiklan 2 kohdassa tarkoitetun toisen todentamisen paikka 11

2.9 Lähetyksen vastaanottaminen ensimmäisen vastaanottajan toimesta 11

2.10 Luonnonmukaista tuotantoa koskevien sääntöjen mukaisten sertifiointivaatimusten soveltamisala – erityisissä tullimenettelyissä käytettävät varastot ja tilat 12

2.11 Virallista valvontaa koskevan asetuksen II osaston IV luvun ”Näytteenotto, analyysit, testit ja diagnoosit” soveltaminen luonnonmukaisten tuotteiden tuontitarkastuksiin 12

2.12 Viittaus tarkastussertifikaattiin tulli-ilmoituksessa 12

2.13 Miten tulli voi automatisoida tarkastussertifikaattien ja tarkastussertifikaattiotteiden tarkastukset? 12

3. Luonnonmukaiset tuotteet ja siirtymävaiheen tuotteet, joihin sovelletaan virallista valvontaa rajatarkastusasemilla 13

3.1 CN-koodien mukaiset tuoteluokat, joihin sovelletaan virallista valvontaa rajatarkastusasemilla (positiiviset luettelot) 13

3.2 Rajatarkastusasemien ja valvontapisteiden nimeäminen ja luettelointi sellaisten tuotteiden virallista valvontaa varten, jotka on tarkoitus saattaa markkinoille luonnonmukaisina tuotteina tai siirtymävaiheen tuotteina 14

3.2.1 Rajatarkastusasemien nimeäminen ja rekisteröinti Traces-järjestelmään 14

3.2.2 Muiden valvontapisteiden kuin rajatarkastusasemien nimeäminen ja rekisteröinti Traces-järjestelmään 15

3.2.3 Rajatarkastusasemien ja muiden valvontapisteiden kuin rajatarkastusasemien luettelot 15

3.3 Paikka, jossa virallisen valvonnan kohteena rajatarkastusasemilla olevien luonnonmukaisten tuotteiden ja siirtymävaiheen tuotteiden virallinen valvonta suoritetaan 16

3.3.1 Etäällä rajatarkastusasemasta suoritettava virallinen valvonta 16

3.3.2 Paikka, jossa tietyistä kolmansista maista peräisin olevien tuotteiden lisätarkastukset suoritetaan 16

3.3.3 Jatkokuljetusta koskevien sääntöjen soveltaminen muihin kuin eläinperäisiin luonnonmukaisiin elintarvikkeisiin ja rehuihin 16

3.3.4 Menettely, jota sovelletaan lähetyksen siirtämiseen muuhun valvontapisteeseen tunnistustarkastuksia ja fyysisiä tarkastuksia varten, myös tunnistustarkastuksina ja fyysisinä tarkastuksina tehtäviä luonnonmukaisuutta koskevia tarkastuksia varten 17

3.3.5 Menettely, jota sovelletaan, kun lähetys jatkokuljetetaan lopulliseen määräpaikkaan ennen kuin laboratorioanalyysien tulokset ovat saatavilla 20

3.4 Tarkastussertifikaatin ja CHED-asiakirjan välinen linkki 22

3.4.1 Terveys- ja kasvinsuojelutoimien virallisesta valvonnasta ja luonnonmukaisuutta koskevista tarkastuksista vastaavien viranomaisten nimeäminen 22

3.4.2 Henkilöstö, jolla on valtuudet suorittaa näytteenottoja analysointia varten ja vahvistaa tarkastussertifikaatti 22

3.4.3 Terveys- ja kasvinsuojelutoimien virallisesta valvonnasta ja luonnonmukaisuutta koskevista tarkastuksista vastaavien rajatarkastusasemien viranomaisten mahdollisuus toimia riippumattomasti, myös Traces-järjestelmässä 23

3.4.4 Työnkulku tarkastussertifikaattiin liittyvän CHED-asiakirjan viimeistelemiseksi 23

3.4.5 CHED-asiakirjaa koskeva työnkulku, kun tarkastussertifikaatin kohtaan 30 merkitty päätös on ”Osa lähetyksestä voidaan luovuttaa vapaaseen liikkeeseen” 25

3.4.6 CHED-asiakirjan ja tarkastussertifikaattiotteiden väliset linkit 26

3.4.7 Mahdollisuus merkitä tarkastussertifikaatin kohtaan 30 päätös ”Lähetystä ei voida luovuttaa vapaaseen liikkeeseen” 27

3.4.8 Mahdollisuus pyytää luovutusta muina kuin luonnonmukaisina tuotteina, kun lähetyksen on todettu olevan luonnonmukaista tuotantoa koskevien sääntöjen vastainen 27

3.4.9 Lähetyksen markkinoille luovutuksen kieltäminen, kunnes tarkastussertifikaatti on vahvistettu 27

3.4.10 Terveys- ja kasvinsuojelutoimien virallisessa valvonnassa todettu jäämien enimmäismäärien ylittyminen, joka ei estä kaupan pitämistä tavanomaisina tuotteina, ja tämän vaikutus luonnonmukaisuutta koskevaan asemaan 28

3.4.11 Vaikutus tarkastussertifikaattiin kirjattuun päätökseen, joka koskee luonnonmukaista tuotantoa koskevien sääntöjen noudattamisen koordinoidusti suoritettavaa tehostettua valvontaa 28

3.5 Delegoidun asetuksen (EU) 2021/2306 7 artiklan 1 ja 2 kohdan mukaiset erityiset tullimenettelyt 29

3.5.1 Erityiseen tullimenettelyyn asettamiseen vaadittavan CHED-asiakirjan viimeistely 29

3.5.2 Viittaaminen tarkastussertifikaatin kohtaan 23 merkittyihin tietoihin CHED asiakirjassa tarkastussertifikaattilinkkiä käyttäen 29

3.6 Luovutus vapaaseen liikkeeseen 30

3.6.1 Paikka, jossa tuotteet luovutetaan vapaaseen liikkeeseen sen jälkeen, kun luonnonmukaisuutta koskevat tuontitarkastukset on tehty rajatarkastusasemalla 30

3.6.2 Väliaikaisessa varastointimenettelyssä olevan lähetyksen jakaminen osiin 30

4. Rajatarkastusasemilla suoritettavasta virallisesta valvonnasta vapautetut luonnonmukaiset tuotteet ja siirtymävaiheen tuotteet 31

4.1 Rajatarkastusasemilla suoritettavasta virallisesta valvonnasta vapautettujen luonnonmukaisten tuotteiden ja siirtymävaiheen tuotteiden luokat 31

4.2 Vapaaseen liikkeeseen luovuttamisen paikkojen kirjaaminen Traces-järjestelmään 31

4.3 Mahdollisuus kirjata rajatarkastusasema vapaaseen liikkeeseen luovuttamisen paikaksi Traces järjestelmässä 31

4.4 Vaikutus kansallisiin sääntöihin, jotka koskevat täytäntöönpanoasetuksen (EU) 2019/66 5 artiklan mukaisia kasvien terveystarkastuksia 31

4.5 Etäällä vapaaseen liikkeeseen luovuttamisen paikoista suoritettava virallinen valvonta 32

4.6 Terveys- ja kasvinsuojelutoimien virallisesta valvonnasta vastaavan viranomaisen tiedottaminen sellaisten lähetysten hylkäämisestä, jotka on vapautettu luonnonmukaisuutta koskevista tarkastuksista rajatarkastusasemilla 32

5. Luettelo asiakirjassa viitatuista EU:n säädöksistä 32

6. Liitteet 35

6.1 Kohta 3.4.4 Tarkastussertifikaattiin liittyvän CHED-asiakirjan viimeistely 35

6.2 Kohta 3.3.4 Luvan antaminen lähetyksen siirtämiseen muuhun valvontapisteeseen terveys- ja kasvinsuojelutoimien tunnistustarkastuksia ja fyysisiä tarkastuksia varten CHED-asiakirjaa käyttäen 36

6.3 Kohta 3.3.4 Luvan antaminen lähetyksen siirtämiseen muuhun valvontapisteeseen luonnonmukaisuutta koskevia tunnistustarkastuksia ja fyysisiä tarkastuksia varten tarkastussertifikaattia käyttäen 37

Sanasto

Asetus (EU) 2018/848 Asetus (EU) 2018/848 luonnonmukaisesta tuotannosta ja luonnonmukaisesti tuotettujen tuotteiden merkinnöistä (1) CHED Asetuksen (EU) 2017/625 56 artiklassa tarkoitettu yhteinen terveyttä koskeva tuloasiakirja. CHED-D Täytäntöönpanoasetuksen (EU) 2019/1715 liitteessä II olevan 2 osan D jaksossa olevan mallin mukaan laadittu CHED-asiakirja, kun on kyse muista kuin eläinperäisistä rehuista ja elintarvikkeista, joihin sovelletaan niiden tullessa unioniin mitä tahansa virallista valvontaa koskevan asetuksen 47 artiklan 1 kohdan d, e tai f alakohdassa säädetyistä toimenpiteistä tai edellytyksistä (2). CHED-PP Täytäntöönpanoasetuksen (EU) 2019/1715 liitteessä II olevan 2 osan C jaksossa olevan mallin mukaan laadittu CHED-asiakirja, kun on kyse lähetyksistä, jotka sisältävät virallista valvontaa koskevan asetuksen 47 artiklan 1 kohdan c alakohdassa tarkoitettuja kasveja, kasvituotteita ja muita tavaroita taikka kasveja, kasvituotteita ja muita tavaroita, joihin sovelletaan niiden tullessa unioniin jotakin virallista valvontaa koskevan asetuksen 47 artiklan 1 kohdan d, e tai f alakohdassa säädetyistä toimenpiteistä tai edellytyksistä, taikka kasveja, kasvituotteita ja muita tavaroita, joilla on tietty alkuperä tai lähtöpaikka ja joiden osalta virallisen valvonnan vähimmäistaso on tarpeen, jotta voidaan reagoida kasvinterveyteen kohdistuviin tunnistettuihin yhdenmukaisiin vaaroihin ja riskeihin, kuten täytäntöönpanoasetuksessa (EU) 2019/66 säädetään (3). Jäämien enimmäismäärät Torjunta-ainejäämien enimmäismäärät (4). Kasvien terveystarkastukset Kasvien, kasvituotteiden ja muiden tavaroiden virallinen valvonta sen todentamiseksi, noudatetaanko kyseisiin tavaroihin sovellettavia kasvintuhoojien torjumista koskevista suojatoimenpiteistä annettuja unionin sääntöjä. Koordinoidusti suoritettava tehostettu valvonta Täytäntöönpanoasetuksessa (EU) 2019/1873 säädetty koordinoidusti suoritettava tehostettu valvonta. Luonnonmukaisuutta koskevat tarkastukset Komission delegoidun asetuksen (EU) 2021/2306 6 artiklan 1 kohdassa tarkoitettu lähetysten virallinen valvonta asetuksen (EU) 2018/848 noudattamisen todentamiseksi. Muut kuin unionitavarat Muut kuin unionitavarat tai tavarat, jotka ovat menettäneet tullioikeudellisen asemansa unionitavaroina (5). Terveys- ja kasvinsuojelutoimien virallinen valvonta Virallinen valvonta, jota suoritetaan virallista valvontaa koskevan asetuksen 1 artiklan 2 kohdassa tarkoitettujen terveys- ja kasvinsuojelusääntöjen noudattamisen todentamiseksi. Unionitavarat Tavaroita, jotka kuuluvat johonkin seuraavista ryhmistä: a) tavarat, jotka on tuotettu kokonaan unionin tullialueella ja jotka eivät sisällä unionin tullialueen ulkopuolisista maista tai sen ulkopuolisilta alueilta tuotuja tavaroita; b) tavarat, jotka on tuotu unionin tullialueelle sen ulkopuolisista maista tai sen ulkopuolisilta alueilta ja luovutettu vapaaseen liikkeeseen; c) tavarat, jotka on tuotettu unionin tullialueella joko ainoastaan b alakohdassa tarkoitetuista tavaroista tai a ja b alakohdassa tarkoitetuista tavaroista (6). Valvontapiste Virallista valvontaa koskevan asetuksen 53 artiklan 1 kohdan a alakohdassa tarkoitettu valvontapiste. Virallista valvontaa koskeva asetus Asetus (EU) 2017/625 (7) Yhdistetty nimikkeistö Neuvoston asetuksessa (ETY) N:o 2658/87 (8) säädetty yhdistetty nimikkeistö.

1. Johdanto

Asetuksessa (EU) 2018/848 vahvistetaan luonnonmukaisen tuotannon periaatteet ja säännöt, jotka koskevat luonnonmukaista tuotantoa, siihen liittyvää sertifiointia ja luonnonmukaiseen tuotantoon viittaavien ilmausten käyttöä merkinnöissä ja mainonnassa. Lisäksi asetuksessa säädetään edellytyksistä ja toimenpiteistä, jotka koskevat tuotteiden tuontia unioniin niiden saattamiseksi unionin markkinoille luonnonmukaisina tuotteina tai siirtymävaiheen tuotteina, sekä vahvistetaan säännöt, joita sovelletaan valvontaan asetuksessa (EU) 2017/625, jäljempänä ’virallista valvontaa koskeva asetus’, säädetyn valvonnan lisäksi. Asetusta (EU) 2018/848 alettiin soveltaa 1. tammikuuta 2022.

Asetuksen (EU) 2018/848 45 artiklan 5 kohdan mukaan mainitussa asetuksessa tarkoitettujen luonnonmukaisten tuotteiden ja siirtymävaiheen tuotteiden tuonnissa unioniin sovellettavien edellytysten ja toimenpiteiden noudattaminen on varmistettava rajatarkastusasemilla virallista valvontaa koskevan asetuksen 47 artiklan 1 kohdan mukaisesti. Samaan aikaan delegoidussa asetuksessa (EU) 2021/2305 (9) vapautetaan tietyt luonnonmukaisten tuotteiden ja siirtymävaiheen tuotteiden luokat virallisesta valvonnasta rajatarkastusasemilla virallista valvontaa koskevan asetuksen 48 artiklan h alakohdan mukaisesti. Toimivaltaisten viranomaisten on suoritettava kyseisten vapautettujen tuotteiden virallinen valvonta paikassa, jossa luovutus vapaaseen liikkeeseen tapahtuu siinä jäsenvaltiossa, jossa lähetys luovutetaan vapaaseen liikkeeseen unionissa (10).

Virallista valvontaa koskevassa asetuksessa vahvistetaan puitteet viralliselle valvonnalle ja muille virallisille toimille, jotka suoritetaan elintarvikeketjua koskevan unionin lainsäädännön moitteettoman noudattamisen todentamiseksi. Puitteet kattavat myös unioniin kolmansista maista tulevien eläinten ja tavaroiden virallisen valvonnan. Asetuksessa vahvistetaan tältä osin kaksi erilaista tuontivalvontajärjestelmää, joista toista sovelletaan kyseisen asetuksen 47 artiklan 1 kohdassa tarkoitettuihin eläimiin ja tavaroihin, jotka ovat pakollisen virallisen valvonnan kohteena rajatarkastusasemilla niiden saapuessa unioniin. Toista järjestelmää puolestaan sovelletaan muihin eläimiin ja tavaroihin kuin niihin, jotka ovat pakollisen virallisen valvonnan kohteena rajatarkastusasemilla. Tällaisten muiden eläinten ja tavaroiden tuontivalvonta on suoritettava asianmukaisessa paikassa unionin tullialueella säännöllisesti, riskiperusteisesti ja sopivalla tiheydellä virallista valvontaa koskevan asetuksen 44–46 artiklan mukaisesti. Sitä vastoin virallisen valvonnan kohteena rajatarkastusasemilla olevien eläinten ja tavaroiden osalta on tarkastettava kaikki asiakirjat, ja niitä koskevien tunnistustarkastusten ja fyysisten tarkastusten tiheys on yhdenmukaistettu. Nämä tarkastukset on suoritettava noudattamalla virallista valvontaa koskevan asetuksen 47–64 artiklan säännöksiä ja niiden mukaisesti hyväksytyissä delegoiduissa säädöksissä ja täytäntöönpanosäädöksissä vahvistettuja erityisiä menettelyjä.

Kun kyseessä ovat muut kuin eläinperäiset elintarvikkeet ja rehut taikka sellaiset kasvien, kasvituotteiden ja muiden tavaroiden lähetykset, jotka ovat pakollisen virallisen valvonnan kohteena rajatarkastusasemilla ja jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina, tuontivalvonta voidaan suorittaa myös muussa valvontapisteessä kuin rajatarkastusasemalla delegoidussa asetuksessa (EU) 2019/2123, sellaisena kuin se on muutettuna delegoidulla asetuksella (EU) 2021/2305, säädetyin edellytyksin. Lisäksi rajatarkastusasemien toimivaltaiset viranomaiset voivat sallia muiden kuin eläinperäisten tavaroiden lähetysten jatkokuljetukset lopulliseen määräpaikkaan ennen kuin laboratorioanalyysien ja -testien tulokset ovat saatavilla. Näin on myös silloin, kun tällaiset tavarat ovat virallisen valvonnan kohteena rajatarkastusasemilla olevia luonnonmukaisia tuotteita tai siirtymävaiheen tuotteita, delegoidun asetuksen (EU) 2019/2124, sellaisena kuin se on muutettuna, mukaisesti.

Jäsenvaltioiden vastuulla on nimetä rajatarkastusasemat ja valvontapisteet, joissa luonnonmukaisuutta koskevat tarkastukset on määrä suorittaa (11), sekä määritellä ja kirjata Traces-järjestelmään paikat, joissa luovutus vapaaseen liikkeeseen tapahtuu (12).

Edellä mainittujen tuontivalvontaa koskevien sääntöjen lisäksi delegoidussa asetuksessa (EU) 2021/2306 (13) vahvistetaan säännöt, jotka koskevat sellaisten kolmansista maista unioniin tuotavien tuotteiden virallista valvontaa, jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina ja joihin kuuluu sekä virallisen valvonnan kohteena rajatarkastusasemilla olevia tuotteita että tällaisesta virallisesta valvonnasta vapautettuja tuotteita.

Täytäntöönpanoasetuksessa (EU) 2021/2307 (14) vahvistetaan säännöt, jotka koskevat tuojien, lähetyksistä vastaavien toimijoiden, ensimmäisten vastaanottajien ja muiden vastaanottajien ilmoituksia ja tiedoksiantoja, jotka liittyvät tuotteiden tuontiin kolmansista maista niiden saattamiseksi unionin markkinoille luonnonmukaisina tuotteina tai siirtymävaiheen tuotteina. Lisäksi siinä vahvistetaan säännöt, jotka koskevat jäsenvaltioiden toimivaltaisten viranomaisten ilmoituksia lähetyksiin liittyvistä epäillyistä tai vahvistetuista säännösten noudattamatta jättämisistä.

Tämän kysymyksiä ja vastauksia sisältävän asiakirjan tarkoituksena on antaa ohjeita sellaisten edellä mainittujen tuontivalvontasääntöjen täytäntöönpanosta, joita sovelletaan tuotteisiin, jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina. Ohjeissa esitetään komission käsitys näistä säännöistä ja siitä, miten niitä tulisi soveltaa.

2. Yhteiset säännöt

2.1 Virallisen valvonnan tehtävien siirtäminen valvontaelimille

Voivatko toimivaltaiset viranomaiset siirtää yksityisille tarkastuslaitoksille tiettyjä luonnonmukaisiin tuotteisiin ja niiden merkintöihin liittyviä virallisen valvonnan tehtäviä, kuten näytteenotto?

Kyllä, tietyin edellytyksin. Tällaisten tehtävien siirtämistä koskevat edellytykset vahvistetaan asetuksen (EU) 2018/848 40 artiklassa. Näitä edellytyksiä sovelletaan virallista valvontaa koskevan asetuksen II osaston III luvun lisäksi (ks. asetuksen (EU) 2018/848 40 artiklan 1 kohta).

Asetuksen (EU) 2018/848 40 artiklan 4 kohdassa on kuitenkin luettelo sellaisista virallisen valvonnan tehtävistä ja muihin virallisiin toimiin liittyvistä tehtävistä, joita toimivaltaiset viranomaiset eivät saa siirtää tarkastuslaitoksille. Asetuksen 40 artiklan 4 kohdan d alakohdassa edellytetään erityisesti, että toimivaltaiset viranomaiset eivät saa siirtää fyysisten tarkastusten tiheyden määrittämiseksi suoritettavaa ”tämän asetuksen säännösten noudattamatta jättämisen todennäköisyyttä” koskevaa arviointia. Tämä ei sulje pois tiettyjen valvontatehtävien, kuten näytteenoton, siirtämistä, kunhan tehtävien siirtäminen tapahtuu asetuksen (EU) 2018/848 40 artiklan ja virallista valvontaa koskevan asetuksen II osaston III luvun (28 artikla ja sitä seuraavat artiklat) mukaisesti.

2.2 Useamman kuin yhden luonnonmukaisuutta koskevista tuontitarkastuksista vastaavan viranomaisen nimeäminen

Voivatko jäsenvaltiot nimetä eri toimivaltaiset viranomaiset suorittamaan luonnonmukaisuutta koskevia tuontitarkastuksia kasviperäisille tuotteille ja eläinperäisille tuotteille? Voiko eläinperäisten tuotteiden virallisesta valvonnasta vastaava viranomainen vahvistaa eläinperäisten luonnonmukaisten tuotteiden tarkastussertifikaatin ja eri viranomainen vahvistaa kasviperäisten luonnonmukaisten tuotteiden tarkastussertifikaatin?

Kyllä. Säännöt, joita sovelletaan 1. tammikuuta 2022 alkaen sellaisten tuotteiden tuontivalvontaan, jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina, eivät vaikuta jäsenvaltioiden mahdollisuuteen nimetä eri viranomaiset vastaamaan eläinperäisten tuotteiden ja kasviperäisten tuotteiden luonnonmukaisuutta koskevista tarkastuksista ja niihin liittyvien tarkastussertifikaattien vahvistamisesta. Virallista valvontaa koskevan asetuksen 4 artiklan 2 kohdan mukaisesti, jos jäsenvaltio siirtää samalla alalla vastuun virallisen valvonnan tai muiden virallisten toimien järjestämisestä tai suorittamisesta useammalle kuin yhdelle toimivaltaiselle viranomaiselle kansallisella, alueellisella tai paikallisella tasolla, jäsenvaltion on noudatettava tiettyjä kyseisessä säännöksessä lueteltuja vaatimuksia, jotka koskevat kaikkien asianomaisten viranomaisten tehokasta ja vaikuttavaa koordinointia sekä valvonnan johdonmukaisuutta ja tehokkuutta.

2.3 Useisiin eri CN-koodeihin kuuluvista tavaroista koostuvat lähetykset

Voiko yksi luonnonmukaisten tuotteiden tai siirtymävaiheen tuotteiden lähetys koostua useisiin eri yhdistetyn nimikkeistön koodeihin (CN-koodeihin) kuuluvista tavaroista, kun kyseessä ovat kasvien terveystarkastusten kohteena olevat tavarat? Entä kun kyseessä ovat eläinten terveyttä koskevan virallisen valvonnan kohteena olevat luonnonmukaiset tavarat?

Vastaus on erilainen sen mukaan, ovatko kyseiset luonnonmukaiset tuotteet ja siirtymävaiheen tuotteet virallisen valvonnan kohteena rajatarkastusasemilla vai vapautettu siitä.

Kun kyseessä ovat luonnonmukaiset tuotteet tai siirtymävaiheen tuotteet, joihin sovelletaan virallista valvontaa rajatarkastusasemilla, virallista valvontaa koskevan asetuksen 1 artiklan 2 kohdan g alakohdassa tarkoitettujen kasvintuhoojien torjumiseksi suoritettavien suojatoimenpiteiden (kasvien terveystarkastusten) kohteena olevien tuotteiden osalta sallitaan ”sekalähetykset” eli lähetykset, jotka koostuvat eri CN-koodeihin kuuluvista tuotteista (15).

Sitä vastoin muissa tavaraluokissa, esimerkiksi kun kyseessä ovat tavarat, joihin sovelletaan eläinten terveyttä koskevaa virallista valvontaa, sekalähetyksiä ei sallita.

On huomattava, että delegoitua asetusta (EU) 2021/2306 sovellettaessa useita kontteja tai eriä voidaan pitää yhtenä lähetyksenä, jos niille on annettu yksi ainoa tarkastussertifikaatti, ne lähetetään samalla kuljetusvälineellä, ne tuodaan samalta alueelta tai samasta kolmannesta maasta ja niiden tyyppi, luokka tai kuvaus on sama. Näiden olosuhteiden täyttyessä kyseiset yhden tarkastussertifikaatin alla tuotavat kontit tai erät kuuluvat saman CHED-asiakirjan piiriin.

Kun kyseessä ovat luonnonmukaiset tuotteet tai siirtymävaiheen tuotteet, jotka on vapautettu virallisesta valvonnasta rajatarkastusasemilla, sekalähetykset sallitaan kaikkien valvonnasta vapautettujen tavaraluokkien osalta (16).

2.4 Lähetysten koostumus

Voiko kasvien, kasvituotteiden ja muiden tavaroiden lähetys koostua osittain virallisen valvonnan kohteena rajatarkastusasemilla olevista luonnonmukaisista tuotteista ja osittain luonnonmukaisista tuotteista, jotka on vapautettu virallisesta valvonnasta rajatarkastusasemilla?

Ei. Lähetysten on koostuttava joko kasveista, kasvituotteista ja muista tavaroista, joihin sovelletaan virallista valvontaa rajatarkastusasemilla (asetuksen (EU) 2018/848 45 artiklan 5 kohdan nojalla), tai kasveista, kasvituotteista ja muista tavaroista, jotka on vapautettu virallisesta valvonnasta rajatarkastusasemilla. Syy tähän on se, että kustakin lähetyksestä on annettava tarkastussertifikaatti, ja tarkastussertifikaatin (delegoidun asetuksen (EU) 2021/2306 liitteessä oleva I osa) kohdassa 10 on ilmoitettava, onko lähetykseen kohdistettava virallista valvontaa rajatarkastusasemalla tai paikassa, jossa luovutus vapaaseen liikkeeseen tapahtuu.

2.5 Saapumista edeltävä ilmoitus

Miten luonnonmukaisten tuotteiden ja siirtymävaiheen tuotteiden lähetysten saapumista koskeva ennakkoilmoitus olisi tehtävä, kun kyseessä ovat tuotteet, joihin on kohdistettava virallista valvontaa rajatarkastusasemalla tai paikassa, jossa luovutus vapaaseen liikkeeseen tapahtuu?

Tuojan tai tarvittaessa lähetyksestä vastaavan toimijan (17) on tehtävä ennakkoilmoitus lähetyksen saapumisesta rajatarkastusasemalle tai paikkaan, jossa luovutus vapaaseen liikkeeseen tapahtuu, täyttämällä tarkastussertifikaatin kohta 20 (18).

Lisäksi kun kyseessä ovat luonnonmukaiset tuotteet tai siirtymävaiheen tuotteet, joihin sovelletaan virallista valvontaa rajatarkastusasemilla, lähetyksestä vastaavan toimijan on annettava rajatarkastusaseman toimivaltaiselle viranomaiselle ennakkoilmoitus tällaisen lähetyksen saapumisesta (19) täyttämällä asianmukainen CHED-asiakirja ja syöttämällä se Traces-järjestelmään (20) ja merkitsemällä kyseisen CHED-asiakirjan kohtaan I.10 saapumisen arvioitu päivämäärä ja kellonaika (21). Koska toimija aikoo saattaa nämä tuotteet unionissa markkinoille luonnonmukaisina tuotteina tai siirtymävaiheen tuotteina, Traces-järjestelmässä tuotelajiksi on valittava ”Luonnonmukainen” CHED-asiakirjan I osan kohdassa I.31 (22). Lisäksi toimijan on lisättävä CHED-asiakirjaan linkki tarkastussertifikaattiin.

Kaikkien luonnonmukaisten tuotteiden ja siirtymävaiheen tuotteiden osalta edellä tarkoitettu ennakkoilmoitus on tehtävä periaatteessa vähintään yksi työpäivä ennen lähetyksen odotettua saapumisaikaa (23). Tähän sovelletaan komission täytäntöönpanoasetuksen (EU) 2019/1013 mukaisia poikkeuksia, jos logistiset rajoitteet estävät määräajan noudattamisen.

2.6 Tarkastussertifikaatin vahvistamisesta vastaava viranomainen – tulliviranomaiset

Vastaako tarkastussertifikaatin vahvistamisesta tarkastussertifikaatin kohdassa 10 mainittu toimivaltainen viranomainen (eli rajatarkastusaseman tai vapaaseen liikkeeseen luovuttamisen paikan toimivaltainen viranomainen)? Onko kyseessä sama viranomainen, jolle tulli-ilmoitus annetaan?

Tarkastussertifikaatin kohta 10 koskee rajatarkastusaseman tai vapaaseen liikkeeseen luovuttamisen paikan toimivaltaista viranomaista, joka vastaa myös tarkastussertifikaatin todentamisesta ja vahvistamisesta. Jos lähetys siirretään muuhun valvontapisteeseen kuin rajatarkastusasemalle luonnonmukaisuutta koskevien tunnistustarkastusten ja fyysisten tarkastusten suorittamiseksi (24), tarkastussertifikaatin vahvistaa kyseisen valvontapisteen toimivaltainen viranomainen (25).

Rajatarkastusaseman, valvontapisteen tai vapaaseen liikkeeseen luovuttamisen paikan ei tarvitse olla sama paikka, jolle tulli-ilmoitus annetaan. Jäsenvaltioiden tehtävänä on nimetä luonnonmukaisuutta koskevista tarkastuksista vastaavat viranomaiset (26). Jos jäsenvaltio on siirtänyt tulliviranomaisille vastuun luonnonmukaisuutta koskevista tarkastuksista, kyseiset viranomaiset ovat vastuussa myös tarkastussertifikaattien vahvistamisesta.

2.7 Sovellettavat tullimenettelyt – erityisiä tullimenettelyjä koskevien säännösten soveltamisala

Delegoidun asetuksen (EU) 2021/2306 7 artiklan 1 ja 2 kohdassa viitataan tullivarastointimenettelyyn ja sisäiseen jalostusmenettelyyn. Ovatko muut tullimenettelyt sallittuja?

Kyllä. Unionin tullikoodeksia (Euroopan Parlamentin ja neuvoston asetus (EU) N:o 952/2013 (27)), myös sen erityisiä tullimenettelyjä koskevia säännöksiä, sovelletaan myös luonnonmukaisiin tavaroihin. Lisäksi delegoidussa asetuksessa (EU) 2021/2306 vahvistetaan lisäsäännöksiä, joita sovelletaan ainoastaan luonnonmukaisten tuotteiden tullivarastointiin ja sisäiseen jalostukseen.

Tältä osin delegoidun asetuksen (EU) 2021/2306 7 artiklan 1 ja 2 kohdassa säädettyä ensimmäistä ja toista todentamista koskevaa vaatimusta sovelletaan vain, jos lähetys asetetaan tullivarastointia tai sisäistä jalostusta koskevaan erityiseen tullimenettelyyn, jotta sille voidaan suorittaa jokin delegoidun asetuksen (EU) 2021/2306 7 artiklan 1 kohdan toisen alakohdan a ja b alakohdassa tarkoitettu valmistus. Sitä vastoin jos lähetys asetetaan tullivarastointiin esimerkiksi varastointia varten, tarkastussertifikaatti on vahvistettava delegoidun asetuksen (EU) 2021/2306 6 artiklassa säädetyn ensimmäisen todentamisen jälkeen. Virallisen valvonnan kohteena rajatarkastusasemilla olevien tuotteiden osalta CHED-asiakirja voidaan vahvistaa käyttämällä merkintää ”Hyväksytään sisämarkkinoille” vasta sen jälkeen, kun tarkastussertifikaatti on vahvistettu (28).

2.8 Delegoidun asetuksen (EU) 2021/2306 7 artiklan 2 kohdassa tarkoitetun toisen todentamisen paikka

Onko mahdollista, että yhdessä jäsenvaltiossa tehdään luonnonmukaisia tuotteita ja siirtymävaiheen tuotteita koskevien sääntöjen noudattamisen todentaminen (ennen kuin lähetys asetetaan tullivarastointiin tai sisäiseen jalostusmenettelyyn delegoidun asetuksen (EU) 2021/2306 7 artiklan 1 kohdassa tarkoitetun valmistuksen suorittamiseksi) ja toisessa jäsenvaltiossa tehdään tullivarastoinnin tai sisäisen jalostusmenettelyn jälkeen suoritettava tarkastussertifikaatin tarkastaminen ja vahvistaminen?

Ei. Tarkastussertifikaatin kohdat 23, 25, 29 ja 30 on täytettävä samassa jäsenvaltiossa rajatarkastusaseman tai tarkastussertifikaatin kohdassa 10 ilmoitetun vapaaseen liikkeeseen luovuttamisen paikan toimivaltaisen viranomaisen toimesta.

Näin ollen, jos tarkastussertifikaatin kohdassa 23 olevat tullivarastointia tai sisäistä jalostusta koskevat kentät on täytetty, rajatarkastusaseman toimivaltainen viranomainen ei saa sallia siirtoa muuhun valvontapisteeseen.

2.9 Lähetyksen vastaanottaminen ensimmäisen vastaanottajan toimesta

Onko ensimmäisen vastaanottajan vastaanotettava lähetys fyysisesti?

Kyllä. Kuten tarkastussertifikaatin täyttämistä koskevissa huomautuksissa todetaan, ensimmäisen vastaanottajan on täytettävä kohta 31 tuotteiden vastaanoton yhteydessä sen jälkeen, kun tarvittavat tarkastukset on tehty (29).

2.10 Luonnonmukaista tuotantoa koskevien sääntöjen mukaisten sertifiointivaatimusten soveltamisala – erityisissä tullimenettelyissä käytettävät varastot ja tilat

Onko erityisissä tullimenettelyissä käytettävät varastot tai tilat sertifioitava?

Asetuksen (EU) 2018/848 35 artiklan 1 kohdan mukaisesti toimivaltaiset viranomaiset tai tapauksen mukaan valvontaviranomaiset tai tarkastuslaitokset myöntävät toimijalle sertifikaatin, jolla vahvistetaan, että kyseisen asetuksen 34 artiklan 1 kohdan mukaisesti ilmoitettu toiminta noudattaa kyseisestä asetusta. Näin ollen sertifiointi koskee toimijoita eikä paikkoja, joissa toimintaa harjoitetaan. Tuojat ovat sertifioituja toimijoita. Tuojat ovat myös vastuussa siitä, että erityisten tullimenettelyjen aikana toteutetut toimet ovat asetuksen (EU) 2018/848 mukaisia.

2.11 Virallista valvontaa koskevan asetuksen II osaston IV luvun ”Näytteenotto, analyysit, testit ja diagnoosit” soveltaminen luonnonmukaisten tuotteiden tuontitarkastuksiin

Sovelletaanko virallista valvontaa koskevan asetuksen II osaston IV luvun ”Näytteenotto, analyysit, testit ja diagnoosit” sääntöjä silloin, kun laboratorio tekee analyysejä luonnonmukaisten tuotteiden lähetyksistä?

Kyllä. Virallista valvontaa koskevaa asetusta, myös sen II osaston IV lukua, sovelletaan viralliseen valvontaan, jota suoritetaan luonnonmukaisen tuotannon ja luonnonmukaisten tuotteiden merkintöjen alaa koskevien, unionin tasolla tai jäsenvaltioissa unionin lainsäädännön soveltamiseksi vahvistettujen sääntöjen noudattamisen todentamiseksi (asetuksen 1 artiklan 2 kohdan i alakohta), myös silloin, kun kyseisiä vaatimuksia sovelletaan unioniin tuleviin eläimiin ja tavaroihin (30).

2.12 Viittaus tarkastussertifikaattiin tulli-ilmoituksessa

Jotta tulliviranomaiset voivat tietää, ovatko tuotteet luonnonmukaisia vai eivät, onko tulli-ilmoituksessa viitattava tarkastussertifikaattiin kaikissa tullisiirron vaiheissa (eli myös silloin, kun kyseessä on sisäinen jalostus tai tullivarastointi)?

Kun kyseessä on delegoidun asetuksen (EU) 2021/2306 7 artiklan 1 kohdan mukaisesti suoritettu sisäinen jalostus tai tullivarastointi, tuojan on merkittävä tarkastussertifikaatin kohtaan 23 sen tulli-ilmoituksen viitenumero, jolla tavarat on ilmoitettu tullivarastointiin tai sisäiseen jalostusmenettelyyn. Tässä tullisiirron vaiheessa on myös aiheellista ilmoittaa tarkastussertifikaatin viite asianomaisessa tulli-ilmoituksessa.

Jotta lähetys voidaan luovuttaa vapaaseen liikkeeseen, tuojan on myös merkittävä tarkastussertifikaatin numero tulli-ilmoitukseen (31).

2.13 Miten tulli voi automatisoida tarkastussertifikaattien ja tarkastussertifikaattiotteiden tarkastukset?

Tulliviranomaiset voivat hakea tarkastussertifikaatteja ja tarkastussertifikaattiotteita käyttämällä Traces-järjestelmän ja Euroopan unionin tullialan yhdennetyn palveluympäristön todistustenvaihtojärjestelmän (EU CSW-CERTEX) välistä yhteyttä. EU CSW-CERTEX on Euroopan unionin tullialan yhdennetyn palveluympäristön (32) keskeinen osa-alue. Yhteyden avulla tulli voi hakea Traces-järjestelmästä tarkastussertifikaatteja ja tarkastussertifikaattiotteita jäsennellyssä ja ihmisen luettavissa olevassa muodossa (pdf-tiedostoina), jolloin tarkastussertifikaattitietojen vertaaminen tulli-ilmoituksessa annettuihin tietoihin voidaan automatisoida. Lisäksi EU CSW-CERTEXiin sisältyy paljouksien hallinnointitoiminto, jonka avulla tulliviranomaiset voivat ilmoittaa tarkastussertifikaattien tai tarkastussertifikaattiotteiden käytöstä. Paljouksien hallinnointitietueet ovat toimivaltaisten viranomaisten ja talouden toimijoiden tarkasteltavissa Traces-järjestelmän paljouksien hallintaa koskevassa näkymässä (”PDF Quantity Management”). Tällä tarkoitetaan Traces-järjestelmässä olevaa edistynyttä tulostusvaihtoehtoa, jonka avulla voidaan tarkastella tulliselvitettyjen lähetysten määriä ja lähetyksiin liittyviä tietoja (tulliasiakirjan viitenumero, selvitetty määrä, jäljellä oleva määrä jne.).

Yhteys EU CSW-CERTEXiin on tällä hetkellä vapaaehtoinen jäsenvaltioiden tulliviranomaisille. Traces-järjestelmässä on näkyvissä kuitenkin ainoastaan niiden jäsenvaltioiden paljouksien hallinnointitietueet, jotka ovat liittyneet EU CSW-CERTEXiin. Komission ehdotuksessa asetukseksi Euroopan unionin tullialan yhdennetyn palveluympäristön perustamisesta ja asetuksen (EU) N:o 952/2013 muuttamisesta (33) ehdotetaan, että jäsenvaltioiden olisi liityttävä EU CSW-CERTEXiin vuoteen 2025 mennessä. Ehdotus on tarkoitus hyväksyä ja julkaista Euroopan unionin virallisessa lehdessä vuoden 2022 loppuun mennessä.

3 Luonnonmukaiset tuotteet ja siirtymävaiheen tuotteet, joihin sovelletaan virallista valvontaa rajatarkastusasemilla

3.1 CN-koodien mukaiset tuoteluokat, joihin sovelletaan virallista valvontaa rajatarkastusasemilla (positiiviset luettelot)

Mihin CN-koodien mukaisiin luonnonmukaisten tuotteiden ja siirtymävaiheen tuotteiden luokkiin sovelletaan virallista valvontaa rajatarkastusasemilla (positiiviset luettelot)?

Luonnonmukaisiin tuotteisiin ja siirtymävaiheen tuotteisiin rajatarkastusasemilla sovellettavan virallisen valvonnan kohteena ovat ne eläinten ja tavaroiden luokat, joihin sovelletaan terveys- ja kasvinsuojelutoimien virallista valvontaa ja jotka luetellaan virallista valvontaa koskevan asetuksen 47 artiklan 1 kohdassa.

Taulukossa 1 luetellaan joitakin esimerkkejä.

Taulukko 1

Artikla Luettelo Huomautuksia Virallista valvontaa koskevan asetuksen 47 artiklan 1 kohdan a ja b alakohta Täytäntöönpanoasetuksen (EU) 2021/632 liite Luettelo eläimistä, eläinperäisistä tuotteista, sukusoluista ja alkioista, eläimistä saatavista sivutuotteista ja niistä johdetuista tuotteista, yhdistelmätuotteista sekä heinästä ja oljista, joiden osalta on suoritettava virallista valvontaa rajatarkastusasemilla, sekä niiden CN-koodit. Virallista valvontaa koskevan asetuksen 47 artiklan 1 kohdan c alakohta Täytäntöönpanoasetuksen (EU) 2019/2072 liitteessä XI oleva A osa Asetuksen (EU) 2016/2031 72 artiklan 1 kohdassa tarkoitettu luettelo kasveista, kasvituotteista ja muista tavaroista sekä asianomaiset alkuperä- tai lähetysmaana olevat kolmannet maat, joiden osalta vaaditaan kasvinterveystodistus unionin alueelle tuomista varten. Täytäntöönpanoasetuksen (EU) 2019/2072 liite XII Luettelo kasveista, kasvituotteista ja muista tavaroista, joiden tuomiseen suoja-alueelle tietyistä alkuperä- tai lähetysmaana olevista kolmansista maista vaaditaan kasvinterveystodistus. Virallista valvontaa koskevan asetuksen 47 artiklan 1 kohdan d ja e alakohta Täytäntöönpanoasetuksen (EU) 2019/1793 liite I ja II Liite I – Tietyistä kolmansista maista tulevat muut kuin eläinperäiset elintarvikkeet ja rehut, joihin sovelletaan tilapäisesti tehostettua virallista valvontaa rajatarkastusasemilla ja valvontapisteissä, sekä niiden CN-koodit. Liite II – Tietyistä kolmansista maista tulevat elintarvikkeet ja rehut, joiden unioniin tuloon sovelletaan erityisiä edellytyksiä mykotoksiinien, aflatoksiinit mukaan luettuina, torjunta-ainejäämien, pentakloorifenolin ja dioksiinien aiheuttaman kontaminaatioriskin sekä mikrobikontaminaatioriskin vuoksi. Komission täytäntöönpanopäätös 2011/884/EU Kiireelliset toimenpiteet, jotka koskevat ei-luvallista muuntogeenistä riisiä Kiinasta peräisin olevissa riisituotteissa Liite I – Tuoteluettelo. Komission täytäntöönpanoasetus (EU) 2021/1533 erityisten edellytysten asettamisesta Japanista peräisin olevien tai Japanista lähetettyjen rehujen ja elintarvikkeiden tuonnille Fukushiman ydinvoimalassa tapahtuneen onnettomuuden jälkeen ja täytäntöönpanoasetuksen (EU) 2016/6 kumoamisesta Täytäntöönpanoasetuksen (EU) 2021/1533 4 artiklan 1 kohdassa tarkoitetut rehut ja elintarvikkeet. Komission täytäntöönpanoasetus (EU) 2020/1158 kolmansista maista peräisin olevien elintarvikkeiden ja rehujen tuontiedellytyksistä Tšernobylin ydinvoimalaonnettomuuden jälkeen Liitteessä II luetellut tuotteet, jotka ovat peräisin liitteessä I luetelluista kolmansista maista, sekä niiden CN-koodit. Virallista valvontaa koskevan asetuksen 47 artiklan 1 kohdan e alakohdassa tarkoitetut kasvinterveyttä koskevat kiireelliset toimenpiteet. Ei-tyhjentävä luettelo tuhoojia koskevista kiireellisistä tuontitoimenpiteistä on saatavilla Euroopan komission verkkosivustolla (34).

3.2 Rajatarkastusasemien ja valvontapisteiden nimeäminen ja luettelointi sellaisten tuotteiden virallista valvontaa varten, jotka on tarkoitus saattaa markkinoille luonnonmukaisina tuotteina tai siirtymävaiheen tuotteina

3.2.1 Rajatarkastusasemien nimeäminen ja rekisteröinti Traces-järjestelmään

Onko jäsenvaltioiden nimettävä rajatarkastusasemat luonnonmukaisten tuotteiden ja siirtymävaiheen tuotteiden virallista valvontaa varten?

Kyllä. Jäsenvaltioiden on nimettävä rajatarkastusasemat virallista valvontaa varten, kun kyseessä ovat luonnonmukaiset tuotteet tai siirtymävaiheen tuotteet, joihin sovelletaan virallista valvontaa rajatarkastusasemilla asetuksen (EU) 2018/848 45 artiklan 5 kohdan mukaisesti (35).

Jos jäsenvaltio aikoo käyttää olemassa olevia rajatarkastusasemia luonnonmukaisten tuotteiden ja siirtymävaiheen tuotteiden virallisen valvonnan suorittamiseen, sen on ilmoitettava komissiolle, että kyseisten rajatarkastusasemien nimeämisaluetta laajennetaan koskemaan luonnonmukaisia tuotteita ja siirtymävaiheen tuotteita (36). Lisäksi sen on ilmoitettava, aiheuttaako tämä muutoksia rajatarkastusasemien infrastruktuuriin. Tätä varten kansallisia toimivaltaisia viranomaisia pyydetään käyttämään rajatarkastusasemien ilmoittamiseen tarkoitettua lomaketta. Täytetty lomake tulisi lähettää osoitteisiin sante-consult-f4@ec.europa.eu ja SANTE-IMPORT-CONTROLS@ec.europa.eu. Jos rajatarkastusasemien nimeämisalueen laajentaminen aiheuttaa muutoksia rajatarkastusasemien infrastruktuuriin, kansallisia toimivaltaisia viranomaisia pyydetään lisäksi täyttämään rajatarkastusasemien arviointitaulukon asiaankuuluvat osat ja lähettämään täytetty lomake osoitteeseen sante-consult-f4@ec.europa.eu. Näin helpotetaan komission suorittamaa arviointia.

Jäsenvaltioiden on varmistettava, että rajatarkastusasemat täyttävät vähimmäisvaatimukset. Muun muassa siinä tapauksessa, että virallista valvontaa koskevan asetuksen 47 artiklan 1 kohdassa tarkoitettu eläinten ja tavaroiden terveys- ja kasvinsuojelutoimien virallisesta valvonnasta vastaava viranomainen ei vastaa luonnonmukaisten tuotteiden ja siirtymävaiheen tuotteiden tarkastuksista, jäsenvaltioiden on varmistettava, että asianomaisilla rajatarkastusasemilla on riittävästi pätevää henkilöstöä suorittamaan myös luonnonmukaisuutta koskevia tarkastuksia virallista valvontaa koskevan asetuksen 64 artiklan 3 kohdan a alakohdan mukaisesti. Lisäksi jäsenvaltioiden olisi varmistettava, että rajatarkastusasemien henkilöstön koulutusohjelmat saatetaan ajan tasalle sisällyttämällä niihin myös erityisvaatimukset, jotka koskevat sellaisten eläinten ja tavaroiden tuontia, jotka on tarkoitus saattaa unionissa markkinoille luonnonmukaisina tai siirtymävaiheen tuotteina.

Jäsenvaltioiden on myös varmistettava, että käytössä on asianmukaiset järjestelyt eläinten ja tavaroiden eri luokkien asianmukaista käsittelyä varten ja esimerkiksi ristikontaminaatiosta aiheutuvien riskien ehkäisemiseksi (37). Eläinten ja tavaroiden eri luokkien asianmukaista käsittelyä koskevan vaatimuksen osalta jäsenvaltioiden on varmistettava, että rajatarkastusasemien yhteiskäyttöä koskevista vähimmäisvaatimuksista huolimatta tiloja, joita käytetään sekä luonnonmukaisten että muiden kuin luonnonmukaisten (tavanomaisten) tuotteiden käsittelyyn, hoidetaan siten, että varmistetaan erien tunnistaminen ja vältetään luonnonmukaisten ja siirtymävaiheen tuotteiden sekoittuminen tai kontaminoituminen sellaisten tuotteiden tai aineiden kanssa, jotka eivät ole luonnonmukaista tuotantoa koskevien sääntöjen mukaisia. Luonnonmukaisten ja siirtymävaiheen tuotteiden on aina oltava selvästi tunnistettavissa. Lisäksi jäsenvaltioiden olisi varmistettava, että eläimiä pidetään, huolletaan tai hoidetaan asianmukaisissa olosuhteissa ja että niitä ruokitaan asianmukaisella luonnonmukaisesti tuotetulla rehulla asetuksen (EU) 2018/848 liitteessä II olevan II osan 1.4.1 kohdan b alakohdan mukaisesti (38).

Asetuksen (EU) 2018/848 45 artiklan 5 kohdassa, jossa viitataan virallista valvontaa koskevan asetuksen 47 artiklan 1 kohtaan, säädetään, että luonnonmukaisten tuotteiden ja siirtymävaiheen tuotteiden tuonnissa sovellettavien edellytysten ja toimenpiteiden noudattaminen on varmistettava rajatarkastusasemilla. Siksi myös luonnonmukaisuutta koskevat tarkastukset on suoritettava ensimmäisen saapumispaikan rajatarkastusasemalla terveys- ja kasvinsuojelutoimien virallisen valvonnan yhteydessä. Näin ollen on olemassa yksi ainoa ensimmäisen saapumispaikan rajatarkastusasema, eikä terveys- ja kasvinsuojelutoimien virallista valvontaa ja luonnonmukaisuutta koskevia tarkastuksia ole mahdollista eriyttää nimeämällä useita rajatarkastusasemia. Tästä syystä rajatarkastusaseman nimeäminen ainoastaan luonnonmukaisuutta koskevia tarkastuksia varten ei ole mahdollista. Sitä vastoin on mahdollista nimetä eri rajatarkastusasemat suorittamaan virallista valvontaa vain yhdelle tai useammalle virallista valvontaa koskevan asetuksen 47 artiklan 1 kohdassa tarkoitetulle eläinten tai tavaroiden luokalle, joka koostuu luonnonmukaisista tuotteista tai siirtymävaiheessa olevista tuotteista.

Kun komissio on ilmoittanut jäsenvaltiolle, että se voi suorittaa luonnonmukaisuutta koskevista tarkastuksista vastaavan rajatarkastusaseman nimeämisen (39), jäsenvaltion on toimitettava luettelo nimetyistä rajatarkastusasemista Traces-järjestelmästä vastaaville komission yksiköille (40). Nämä yksiköt osoittavat Traces-järjestelmässä kyseisten rajatarkastusasemien viranomaisalaksi luonnonmukaisen tuotannon (41). Kun rajatarkastusaseman viranomaisalaksi on Traces-järjestelmässä määritelty luonnonmukainen tuotanto, rajatarkastusasemaan yhteydessä olevat toimivaltaiset viranomaiset voivat tarkastella ja vahvistaa rajatarkastusaseman vastuualueeseen kuuluvien luonnonmukaisten lähetysten tarkastussertifikaatteja.

3.2.2 Muiden valvontapisteiden kuin rajatarkastusasemien nimeäminen ja rekisteröinti Traces-järjestelmään

Onko jäsenvaltioiden nimettävä valvontapisteet luonnonmukaisten tuotteiden ja siirtymävaiheen tuotteiden virallista valvontaa varten?

Jäsenvaltiot voivat nimetä myös muita valvontapisteitä kuin rajatarkastusasemia (42) terveys- ja kasvinsuojelutoimia sekä tunnistustarkastuksia ja fyysisiä tarkastuksia varten tietyille luonnonmukaisille tuotteille ja siirtymävaiheen tuotteille delegoidun asetuksen (EU) 2019/2123 (43) mukaisesti.

Jos jäsenvaltiot aikovat delegoidun asetuksen (EU) 2019/2123 mukaisesti käyttää olemassa olevia valvontapisteitä luonnonmukaisuutta koskevien tunnistustarkastusten ja fyysisten tarkastusten suorittamiseen, niiden on sisällytettävä luonnonmukaiset ja siirtymävaiheen tuotteet kyseisten valvontapisteiden nimeämisalueeseen (44).

Koska kansalliset toimivaltaiset viranomaiset hallinnoivat valvontapisteitä suoraan, jäsenvaltioiden on tehtävä tarvittavat (manuaaliset) mukautukset Traces-järjestelmään, jotta asianomainen viranomainen, jonka viranomaisalana on Traces-järjestelmässä luonnonmukainen tuotanto, voidaan yhdistää valvontapisteisiin. Näin luonnonmukaisuutta koskevista tarkastuksista vastaaviksi valvontapisteiksi voidaan valita sellaisia valvontapisteitä, joiden valvontaviranomaisen viranomaisalana on Traces-järjestelmässä luonnonmukainen tuotanto.

3.2.3 Rajatarkastusasemien ja muiden valvontapisteiden kuin rajatarkastusasemien luettelot

Miten rajatarkastusasemien ja valvontapisteiden luetteloita tulisi muuttaa, jotta niistä kävisi ilmi, että luonnonmukaiset tuotteet ja siirtymävaiheen tuotteet kuuluvat nimeämisalueeseen?

Virallista valvontaa koskevan asetuksen 53 artiklan 2 kohdasta ja 60 artiklan 1 kohdan d alakohdasta seuraa, että jäsenvaltioiden on sisällytettävä rajatarkastusasemien ja valvontapisteiden luetteloon kunkin rajatarkastusaseman ja valvontapisteen osalta ne kyseisen asetuksen 47 artiklan 1 kohdassa tarkoitetut eläinten ja tavaroiden luokat, jotka sisältyvät kunkin rajatarkastusaseman tai valvontapisteen nimeämisalueeseen. Täytäntöönpanoasetuksen (EU) 2019/1014 7 artiklan mukaan jäsenvaltioiden on noudatettava mainitun asetuksen liitteessä I esitettyä rajatarkastusasemien ja valvontapisteiden luetteloiden muotoa ja saman asetuksen liitteessä II vahvistettuja lyhenteitä ja eritelmiä.

Tällä hetkellä täytäntöönpanoasetuksen (EU) 2019/1014 liite II ei sisällä luonnonmukaisia tuotteita tai siirtymävaiheen tuotteita koskevia lyhenteitä. Rajatarkastusasemien ja valvontapisteiden luettelojen mallin sarakkeessa 7 annetaan kuitenkin jäsenvaltioille mahdollisuus sisällyttää luetteloon nimeämisaluetta koskevia lisäeritelmiä. Jäsenvaltiot voivat viitata tällaisiin sarakkeessa 7 esitettyihin lisäeritelmiin käyttämällä eritelmää ”(1)”.

Edellä esitetyn perusteella, jos rajatarkastusasema tai valvontapiste on nimetty suorittamaan luonnonmukaisten tuotteiden ja siirtymävaiheen tuotteiden virallista valvontaa, jäsenvaltioiden olisi sen osalta sisällytettävä rajatarkastusasemien tai valvontapisteiden luettelon sarakkeeseen 7 lisäeritelmiä sen osoittamiseksi, että kyseiset tuotteet kuuluvat kyseisen rajatarkastusaseman tai valvontapisteen nimeämisalueeseen. Jäsenvaltioiden tulisi merkitä nimeämisalueeseen kuuluvat luonnonmukaiset tuotteet tai siirtymävaiheen tuotteet käyttämällä täytäntöönpanoasetuksen (EU) 2019/1014 liitteessä II vahvistettuja lyhenteitä (esimerkiksi ”luonnonmukaiset ja siirtymävaiheen POA-HC- ja PNAO-HC-tuotteet”).

Rajatarkastusasemien luettelot on toimitettava Traces-järjestelmästä vastaaville komission yksiköille osoitteeseen sante-traces@ec.europa.eu kyseisten rajatarkastusasemien sisällyttämiseksi Traces-järjestelmään. Valvontapisteiden osalta jäsenvaltioiden on itse tehtävä tarvittavat manuaaliset mukautukset Traces-järjestelmään (45).

3.3 Paikka, jossa virallisen valvonnan kohteena rajatarkastusasemilla olevien luonnonmukaisten tuotteiden ja siirtymävaiheen tuotteiden virallinen valvonta suoritetaan

3.3.1 Etäällä rajatarkastusasemasta suoritettava virallinen valvonta

Mitä tarkoitetaan virallisella valvonnalla, jota suoritetaan etäällä rajatarkastusasemasta?

Tässä yhteydessä on tarkasteltava kahta tapausta:

Kun kyseessä ovat tavarat, joihin sovelletaan virallista valvontaa rajatarkastusasemilla, virallista valvontaa koskevan asetuksen 53 artiklan 1 kohdan e alakohdassa siirretään komissiolle valta antaa delegoituja säädöksiä, joissa vahvistetaan, missä tapauksissa ja millä edellytyksin asiakirjatarkastukset voidaan suorittaa etäällä rajatarkastusasemasta. Tämä mahdollisuus rajoittuu kuitenkin mainitun asetuksen 47 artiklan 1 kohdan c alakohdassa tarkoitettujen kasvien, kasvituotteiden ja muiden tavaroiden lähetyksiin. Lisäksi lähetyksen on oltava fyysisesti läsnä rajatarkastusasemalla siitä huolimatta, että asiakirjatarkastukset suoritetaan etäällä. Tällaista virallista valvontaa koskevat erityissäännöt vahvistetaan delegoidun asetuksen (EU) 2019/2123 II luvussa.

Kun kyseessä ovat sellaiset rajatarkastusasemilla virallisen valvonnan kohteena olevat muut tavarat kuin virallista valvontaa koskevan asetuksen 47 artiklan 1 kohdan c alakohdassa tarkoitetut kasvit, kasvituotteet ja muut tavarat (46), lähetyksen on oltava fyysisesti läsnä rajatarkastusasemalla, kuten virallista valvontaa koskevan asetuksen 47 artiklan 5 kohdassa säädetään. Toimivaltaisen viranomaisen on virallista valvontaa koskevan asetuksen 49 artiklan 1 kohdan mukaisesti suoritettava virallista valvontaa, myös rajatarkastusasemalla tehtävät asiakirjatarkastukset, käyttäen kaikkea käytettävissään olevaa asiantuntemusta.

3.3.2 Paikka, jossa tietyistä kolmansista maista peräisin olevien tuotteiden lisätarkastukset suoritetaan

Voidaanko tietyistä kolmansista maista peräisin olevien luonnonmukaisten tuotteiden lisätarkastukset tehdä rajatarkastusasemien ulkopuolella?

Komissio vahvistaa yhdessä jäsenvaltioiden kanssa tietyistä kolmansista maista peräisin olevien tuotteiden luokat, joihin on kohdistettava lisävalvontaa kyseisessä kolmannessa maassa delegoidun asetuksen (EU) 2021/1698 8 artiklan mukaisesti ja myös unioniin saapumisen yhteydessä delegoidun asetuksen (EU) 2021/2306 6 artiklan 2 kohdan mukaisesti (47). Jos tuote kuuluu niihin tuoteluokkiin, joille suoritetaan virallista valvontaa rajatarkastusasemilla tai valvontapisteissä, lisätarkastukset tehdään asianomaisella rajatarkastusasemalla tai asianomaisessa valvontapisteessä. Kaikkien virallisesta valvonnasta rajatarkastusasemilla vapautettujen tuotteiden osalta lisätarkastukset tehdään delegoidun asetuksen (EU) 2021/2305 4 artiklassa tarkoitetussa paikassa, jossa luovutus vapaaseen liikkeeseen tapahtuu.

3.3.3 Jatkokuljetusta koskevien sääntöjen soveltaminen muihin kuin eläinperäisiin luonnonmukaisiin elintarvikkeisiin ja rehuihin

Miksi delegoidussa asetuksessa (EU) 2019/2124, sellaisena kuin se on muutettuna delegoidulla asetuksella (EU) 2021/2305, ei viitata virallista valvontaa koskevan asetuksen 47 artiklan 1 kohdan d–f alakohdan osalta muihin kuin eläinperäisiin luonnonmukaisiin tai siirtymävaiheen elintarvikkeisiin ja rehuihin, joille suoritetaan virallista valvontaa rajatarkastusasemilla asetuksen (EU) 2018/848 45 artiklan 5 kohdan nojalla?

Tällaista viittausta ei ollut tarpeen sisällyttää, koska delegoitua asetusta (EU) 2019/2124 sovelletaan jo muihin kuin eläinperäisiin elintarvikkeisiin ja rehuihin, joille suoritetaan virallista valvontaa rajatarkastusasemilla asetuksen (EU) 2018/848 45 artiklan 5 kohdan mukaisesti, myös silloin, kun kyseiset elintarvikkeet ja rehut ovat tällaisen virallisen valvonnan kohteena olevia luonnonmukaisia tuotteita tai siirtymävaiheen tuotteita. Tämä johtuu delegoidun asetuksen 2019/2124 1 artiklan 1 kohdan a alakohdan iii alakohdasta, jossa säädetään, että kyseisessä asetuksessa vahvistettuja jatkokuljetusta koskevia säännöksiä sovelletaan myös seuraaviin:

”iii) muut kuin eläinperäiset elintarvikkeet ja rehut, joihin sovelletaan asetuksen (EU) 2017/625 47 artiklan 1 kohdan d, e ja f alakohdassa tarkoitetuissa säädöksissä säädettyjä toimenpiteitä.”

Näin ollen asetuksen (EU) 2018/848 45 artiklan 5 kohdassa tarkoitetut luonnonmukaiset tuotteet ja siirtymävaiheen tuotteet kuuluvat virallista valvontaa koskevan asetuksen 47 artiklan 1 kohdan f alakohdassa tarkoitettuihin eläinten ja tavaroiden luokkiin (48).

3.3.4 Menettely, jota sovelletaan lähetyksen siirtämiseen muuhun valvontapisteeseen tunnistustarkastuksia ja fyysisiä tarkastuksia varten, myös tunnistustarkastuksina ja fyysisinä tarkastuksina tehtäviä luonnonmukaisuutta koskevia tarkastuksia varten

Millainen on tarkasti kuvailtuna menettely, jota sovelletaan delegoidun asetuksen (EU) 2019/2123 mukaisesti lähetyksen siirtämiseen muuhun valvontapisteeseen kuin rajatarkastusasemalle tunnistustarkastuksia ja fyysisiä tarkastuksia varten?

Delegoitu asetus (EU) 2019/2123, sellaisena kuin se on muutettuna delegoidulla asetuksella (EU) 2021/2305, kattaa sellaiset muiden kuin eläinperäisten elintarvikkeiden ja rehujen sekä kasvien, kasvituotteiden ja muiden tavaroiden lähetykset, jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina ja joihin sovelletaan virallista valvontaa rajatarkastusasemilla asetuksen (EU) 2018/848 45 artiklan 5 kohdan nojalla.

Valvontapisteissä tunnistustarkastuksina ja fyysisinä tarkastuksina tehtävien luonnonmukaisuutta koskevien tarkastusten edellytyksistä säädetään delegoidun asetuksen (EU) 2019/2123, sellaisena kuin se on muutettuna delegoidulla asetuksella (EU) 2021/2305, 2 a artiklassa. Luonnonmukaisuutta koskevista tarkastuksista vastaava rajatarkastusaseman viranomainen voi sallia tällaisen siirron ainoastaan, jos terveys- ja kasvinsuojelutoimien virallisesta valvonnasta vastaava rajatarkastusaseman viranomainen on kirjannut CHED-asiakirjaan luvan lähetyksen siirtämiseen muuhun valvontapisteeseen elintarvikkeiden ja rehujen turvallisuutta koskevien tarkastusten taikka kasvien terveystarkastusten tekemiseksi tunnistustarkastuksina ja fyysisinä tarkastuksina (49).

Lupa lähetyksen siirtämiseen muuhun valvontapisteeseen luonnonmukaisuutta koskevia tunnistustarkastuksia ja fyysisiä tarkastuksia varten annetaan tarkastussertifikaattia käyttäen (delegoidun asetuksen (EU) 2021/2306 liitteessä olevan tarkastussertifikaattimallin kohdat 21, 22, 25, 26, 27 ja 29). Sitä vastoin lupa lähetyksen siirtämiseen muuhun valvontapisteeseen elintarvikkeiden ja rehujen turvallisuutta koskevien tarkastusten (50) taikka kasvien terveystarkastusten (51) tekemiseksi tunnistustarkastuksina ja fyysisinä tarkastuksina annetaan CHED-asiakirjaa käyttäen.

Jos lähetyksen siirtäminen muuhun valvontapisteeseen sallitaan sekä CHED-asiakirjassa että tarkastussertifikaatissa, luonnonmukaisuutta koskevat tunnistustarkastukset ja fyysiset tarkastukset sekä terveys- ja kasvinsuojelutoimien tunnistustarkastukset ja fyysiset tarkastukset on tehtävä samassa valvontapisteessä. Tämän valvontapisteen on oltava nimetty lähetyksen sisältämää tavaraluokkaa varten, ja sen on sijaittava siinä jäsenvaltiossa, jossa lähetys on määrä luovuttaa vapaaseen liikkeeseen (52).

Mitä tulee siirtämistä koskevaan ilmoitukseen, joka luonnonmukaisuutta koskevista tarkastuksista vastaavan rajatarkastusaseman viranomaisen on tehtävä kyseisistä tarkastuksista vastaavalle valvontapisteen viranomaiselle (53), Traces-järjestelmä ei luo ilmoitusta automaattisesti, kun tarkastussertifikaatin kohta 27 on täytetty. Kuitenkin jos lupa siirtämiseen muuhun valvontapisteeseen on annettu (ja valvontapiste on valittu tarkastussertifikaatin kohdassa 27), kyseisen valvontapisteen vastuuviranomainen näkee asianomaisen tarkastussertifikaatin omalla etusivullaan (jossa näkyvät kaikki sen vastuualueeseen kuuluvat tarkastussertifikaatit).

Jos rajatarkastusaseman toimivaltainen viranomainen valitsee lähetyksen sekä tunnistustarkastuksina ja fyysisinä tarkastuksina tehtävään elintarvikkeiden ja rehujen turvallisuutta koskevaan tarkastukseen taikka kasvien terveystarkastukseen että tunnistustarkastuksina ja fyysisinä tarkastuksina tehtävään luonnonmukaisuutta koskevaan tarkastukseen, rajatarkastusaseman toimivaltaisten viranomaisten on annettava lupa lähetyksen siirtämiseen kaikkien kyseisten tarkastusten osalta (”täyden vastaavuuden” periaate) (54).

Kun kyseessä ovat sellaiset muut kuin eläinperäisten elintarvikkeiden ja rehujen lähetykset tai sellaisten kasvien, kasvituotteiden ja muiden tavaroiden lähetykset, jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina, terveys- ja kasvinsuojelutoimien virallisesta valvonnasta vastaava rajatarkastusaseman viranomainen voi tapauksen mukaan antaa luvan lähetyksen siirtämiseen muuhun valvontapisteeseen tunnistustarkastuksina ja fyysisinä tarkastuksina tehtäviä terveys- ja kasvinsuojelutoimia varten, jotta virallista valvontaa koskevan asetuksen 1 artiklan 2 kohdassa tarkoitettujen terveys- ja kasvinsuojelusääntöjen noudattaminen voidaan todentaa. Tässä tapauksessa sovelletaan seuraavaa menettelyä (ks. myös tämän asiakirjan liitteessä oleva asiaa koskeva päätöksentekokaavio):

— Luonnonmukaisuutta koskevista asiakirjatarkastuksista vastaava rajatarkastusaseman viranomainen suorittaa asiakirjatarkastukset ja täyttää tarkastussertifikaatin kohdan 25 kyseisten tarkastusten tulosten osalta. Sen on myös merkittävä samaan kohtaan, onko lähetys valittu tunnistustarkastukseen ja fyysiseen tarkastukseen.

— Jos lähetys on valittu rajatarkastusasemalla tehtävään terveys- ja kasvinsuojelutoimien tunnistustarkastukseen ja fyysiseen tarkastukseen (CHED-asiakirjan kohdat II.4, II.5 ja mahdollisesti II.6 on rastitettu) ja terveys- ja kasvinsuojelutoimien virallisesta valvonnasta vastaava rajatarkastusaseman viranomainen aikoo sallia siirtämisen muuhun valvontapisteeseen terveys- ja kasvinsuojelutoimien tunnistustarkastuksia ja fyysisiä tarkastuksia varten, kyseinen viranomainen voi antaa luvan lähetyksen siirtämiseen, paitsi jos — tarkastussertifikaatin kohdassa 30 on rastitettu valintaruutu ”Lähetystä ei voida luovuttaa vapaaseen liikkeeseen” (55). Tämä koskee myös tapauksia, joissa tarkastussertifikaatin kohdasta 30 käy ilmi, että lähetyksen osaa ei voida luovuttaa vapaaseen liikkeeseen (ei luonnonmukaisina eikä tavanomaisina tuotteina) (56). Jos lähetystä ei ole valittu tarkastussertifikaatissa luonnonmukaisuutta koskevaan tunnistustarkastukseen ja fyysiseen tarkastukseen, terveys- ja kasvinsuojelutoimista vastaavan viranomaisen on odotettava, että kyseinen päätös kirjataan tarkastussertifikaatin kohtaan 30. Jos lähetys on valittu tarkastussertifikaatissa luonnonmukaisuutta koskevaan tunnistustarkastukseen ja fyysiseen tarkastukseen, terveys- ja kasvinsuojelutoimista vastaava viranomainen voi antaa CHED-asiakirjassa luvan lähetyksen siirtämiseen jo ennen kuin tarkastussertifikaatin kohta 30 täytetään. Lupa voidaan antaa myös siinä tapauksessa, että kohdan 25 mukaisten asiakirjatarkastusten tulos ei ole tyydyttävä. Tämä kuitenkin edellyttää, että tarkastussertifikaatin kohdassa 30 todetaan, että lähetys voidaan luovuttaa vapaaseen liikkeeseen muina kuin luonnonmukaisina tuotteina. Tässä tapauksessa siirtäminen muuhun valvontapisteeseen elintarvikkeiden ja rehujen turvallisuutta taikka kasvien terveyttä koskevia tunnistustarkastuksia ja fyysisiä tarkastuksia varten on edelleen mahdollista. Valvontapistettä ei tarvitse nimetä luonnonmukaisuutta koskevia tarkastuksia varten. Siirtäminen muuhun valvontapisteeseen tapahtuu delegoidun asetuksen (EU) 2019/2123 I luvussa vahvistettujen sääntöjen ja menettelyjen mukaisesti; tai — tarkastussertifikaatissa oleva erityisiä tullimenettelyjä koskeva valintaruutu on rastitettu (57).

— Jos toimija ei ole pyytänyt siirtoa valvontapisteeseen, terveys- ja kasvinsuojelutoimien virallisesta valvonnasta vastaava rajatarkastusaseman viranomainen voi päättää tällaisesta siirrosta, edellyttäen että toimija ei vastusta tätä päätöstä (58).

— Jos lähetyksen siirtäminen muuhun valvontapisteeseen sallitaan CHED-asiakirjan kohdissa II.9 ja II.18, lähetyksestä vastaavan toimijan on toimitettava lähetyksestä erillinen (myöhempi) CHED-asiakirja delegoidun asetuksen (EU) 2019/2123 2 artiklan 1 kohdan d alakohdan mukaisesti. Tätä myöhempää CHED-asiakirjaa täyttäessään toimijan on valittava tuotelajiksi ”Luonnonmukainen” kyseisen CHED-asiakirjan kohdassa I.31 ja lisättävä tähän myöhempään CHED-asiakirjaan linkki tarkastussertifikaattiin.

— Kun tunnistustarkastukset ja fyysiset tarkastukset on tehty valvontapisteessä, terveys- ja kasvinsuojelutoimien virallisesta valvonnasta vastaava valvontapisteen viranomainen viimeistelee asianomaisen erillisen (myöhemmän) CHED-asiakirjan. CHED-asiakirja voidaan viimeistellä käyttäen mainintaa ”Hyväksytään sisämarkkinoille” vasta sen jälkeen, kun tarkastussertifikaatti on tarkastettu (CHED-asiakirjassa olevan linkin kautta) (59).

Esimerkki – Kasvinsuojelutoimista vastaavan rajatarkastusaseman viranomaisen päätös luvan antamisesta lähetyksen siirtämiseen muuhun valvontapisteeseen kasvien terveystarkastuksia varten ( CHED-asiakirjaa koskeva työnkulku ). Meksikosta tuleva sitrushedelmien lähetys, joka on tarkoitus saattaa unionissa markkinoille luonnonmukaisina tuotteina (tuotelajiksi on valittu ”Luonnonmukainen” CHED-asiakirjan kohdassa I.31 ja CHED-asiakirjaan on lisätty linkki tarkastussertifikaattiin), esitetään virallista valvontaa varten ensimmäisen saapumispaikan rajatarkastusasemalla jäsenvaltiossa 1. Lähetyksestä vastaava toimija pyytää lähetyksen siirtämistä jäsenvaltiossa 2 sijaitsevaan valvontapisteeseen kasvien terveystarkastuksia varten, jos lähetys valitaan tällaisiin tarkastuksiin. Tämä tehdään täyttämällä Traces-järjestelmässä CHED-PP-asiakirjan osassa I oleva kohta I.20. Tässä tapauksessa sovelletaan seuraavaa menettelyä: — Ensimmäisen saapumispaikan rajatarkastusasema on merkittävä tarkastussertifikaatin 10 kohtaan. (60) — Lähetyksestä vastaavan toimijan on ilmoitettava Traces-järjestelmässä CHED-PP-asiakirjan kohdassa I.20 (”Tiedot valvonnan suorittavista määräpaikoista kohdan I.20 osalta”) valvontapiste, jossa kasvien terveystarkastukset on määrä suorittaa. (61) — Luonnonmukaisuutta koskevista tarkastuksista vastaava rajatarkastusaseman viranomainen tekee luonnonmukaisuutta koskevat asiakirjatarkastukset ja kirjaa niiden tulokset tarkastussertifikaatin kohdassa 25 olevaan asianomaiseen osaan. Sen on myös ilmoitettava tarkastussertifikaatin kohdassa 25, onko lähetys valittu tunnistustarkastukseen ja fyysiseen tarkastukseen vai ei. Luonnonmukaisuutta koskevat asiakirjatarkastukset tehdään rajatarkastusasemalla. — Kasvien terveystarkastuksista vastaava rajatarkastusaseman viranomainen tekee tarvittavat asiakirjatarkastukset. Jos näiden tarkastusten tulokset ovat tyydyttäviä, se voi antaa luvan lähetyksen siirtämiseen jäsenvaltiossa 2 sijaitsevaan valvontapisteeseen kasvien terveystarkastuksia varten. (62) Tämä tapahtuu täyttämällä Traces-järjestelmässä ensimmäisen CHED-PP-asiakirjan kohdat II.9 ja II.18. Tämä kuitenkin edellyttää, että lähetys on valittu rajatarkastusasemalla tehtävään kasvien tunnistustarkastukseen ja fyysiseen tarkastukseen. Jos toimija ei ole pyytänyt siirtoa valvontapisteeseen, rajatarkastusaseman toimivaltainen viranomainen voi päättää tällaisesta siirrosta, edellyttäen että toimija ei vastusta siirtoa. (63) Ennen kuin toimivaltainen viranomainen antaa luvan lähetyksen siirtämiseen CHED-asiakirjaa käyttäen, sen on tutustuttava tarkastussertifikaattiin (CHED-asiakirjan sisältämän linkin kautta). Siirto on evättävä, jos tarkastussertifikaatin kohdassa 30 on rastitettu valintaruutu ”Lähetystä ei voida luovuttaa vapaaseen liikkeeseen”. Tämä koskee myös tapauksia, joissa tarkastussertifikaatin kohdasta 30 käy ilmi, että osaa lähetyksestä ei voida luovuttaa (ei luonnonmukaisina eikä tavanomaisina tuotteina). (64) Sama pätee myös silloin, kun erityisiä tullimenettelyjä koskeva tarkastussertifikaatin kohta 23 on rastitettu. (65) — Jos lähetys valitaan luonnonmukaisuutta koskevaan tunnistustarkastukseen ja fyysiseen tarkastukseen, luonnonmukaisuutta koskevista tarkastuksista vastaavan rajatarkastusaseman viranomaisen on sallittava lähetyksen siirtäminen samaan valvontapisteeseen kuin se, joka on ilmoitettu CHED-asiakirjassa (ks. tämän asiakirjan liitteessä oleva luonnonmukaisuutta koskevista tarkastuksista vastaavan viranomaisen päätöksentekokaavio). — Jos lähetyksen siirtäminen sallitaan CHED-asiakirjassa, lähetyksestä vastaavan toimijan on annettava delegoidun asetuksen (EU) 2019/2123 2 artiklan 1 kohdan d alakohdassa tarkoitettu erillinen (myöhempi) CHED-asiakirja, valittava tuotelajiksi ”Luonnonmukainen” kyseisen CHED-asiakirjan kohdassa I.31 ja lisättävä kyseiseen myöhempään CHED-asiakirjaan linkki tarkastussertifikaattiin. — Kasvien terveystarkastuksista vastaava valvontapisteen toimivaltainen viranomainen viimeistelee delegoidun asetuksen (EU) 2019/2123 2 artiklan 1 kohdan d alakohdassa tarkoitetun erillisen (myöhemmän) CHED-asiakirjan. CHED-asiakirja voidaan viimeistellä käyttäen mainintaa ”Hyväksytään sisämarkkinoille” vasta sen jälkeen, kun vahvistettu tarkastussertifikaatti on tarkastettu (CHED-asiakirjassa olevan linkin kautta).

Esimerkki Luonnonmukaisuutta koskevista tarkastuksista vastaavan rajatarkastusaseman viranomaisen työnkulkua, joka koskee luvan antamista lähetyksen siirtämiseen muuhun valvontapisteeseen luonnonmukaisuutta koskevia tunnistustarkastuksia ja fyysisiä tarkastuksia varten tarkastussertifikaattia käyttäen, kuvataan tämän asiakirjan liitteessä olevassa asiaa koskevassa päätöksentekokaaviossa.

Katso tähän liittyen myös seuraavat: — tämän asiakirjan liitteessä oleva terveys- ja kasvinsuojelutoimien virallisesta valvonnasta vastaavan rajatarkastusaseman viranomaisen päätöksentekokaavio, joka koskee luvan antamista lähetyksen siirtämiseen muuhun valvontapisteeseen terveys- ja kasvinsuojelutoimien tunnistustarkastuksia ja fyysisiä tarkastuksia varten CHED-asiakirjaa käyttäen, ja — tämän asiakirjan liitteessä oleva luonnonmukaisuutta koskevista tarkastuksista vastaavan rajatarkastusaseman viranomaisen päätöksentekokaavio, joka koskee luvan antamista lähetyksen siirtämiseen muuhun valvontapisteeseen luonnonmukaisuutta koskevia tunnistustarkastuksia ja fyysisiä tarkastuksia varten tarkastussertifikaattia käyttäen.

3.3.5 Menettely, jota sovelletaan, kun lähetys jatkokuljetetaan lopulliseen määräpaikkaan ennen kuin laboratorioanalyysien tulokset ovat saatavilla

Millainen on tarkka menettely, jota sovelletaan delegoidun asetuksen (EU) 2019/2124 mukaisesti, kun lähetys jatkokuljetetaan lopulliseen määräpaikkaan ennen kuin fyysisten tarkastusten tulokset ovat saatavilla?

Delegoitu asetus (EU) 2019/2124 kattaa virallisen valvonnan kohteena rajatarkastusasemilla olevat kasvit, kasvituotteet ja muut tavarat sekä muut kuin eläinperäiset elintarvikkeet ja rehut, myös silloin, kun tarkoitus on saattaa ne unionissa markkinoille luonnonmukaisina tuotteina tai siirtymävaiheen tuotteina. Siirto jatkokuljetuksen määräpaikkana oleviin tiloihin voi koskea esimerkiksi seuraavia muita kuin eläinperäisiä elintarvikkeita ja rehuja, jotka on tarkoitus saattaa unionin markkinoille luonnonmukaisina tai siirtymävaiheen tuotteina: Kiinasta peräisin oleva riisi ja riisituotteet, joihin sovelletaan täytäntöönpanopäätöstä 2011/884/EU, sekä täytäntöönpanoasetuksen (EU) 2019/1793 liitteessä I ja II luetellut tuotteet.

Delegoitua asetusta (EU) 2019/2124 ei sovelleta eläinperäisiin tuotteisiin.

Tapaukset ja edellytykset, joiden mukaisesti jatkokuljetus määräpaikkaan voidaan sallia, sekä noudatettavat menettelyt vahvistetaan delegoidun asetuksen (EU) 2019/2124 II luvun 3–10 artiklassa.

Delegoidun asetuksen (EU) 2019/2124 2 artiklan 4 kohdan mukaan ”jatkokuljetuksella määräpaikkaan” tarkoitetaan ”tavaralähetysten siirtämistä rajatarkastusasemalta niiden lopulliseen määräpaikkaan unionissa, ennen kuin laboratorioanalyysien ja -testien tulokset ovat saatavilla”.

Jatkokuljetusluvan edellytykset vahvistetaan delegoidun asetuksen (EU) 2019/2124 4 artiklassa. Sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset voivat antaa luvan lähetysten jatkokuljetukseen määräpaikkaan, jos seuraavat edellytykset täyttyvät: a) rajatarkastusasemalla suoritettavien asiakirjatarkastusten, tunnistustarkastusten ja fyysisten tarkastusten, lukuun ottamatta näiden fyysisten tarkastusten yhteydessä tehtäviä laboratorioanalyyseja ja -testejä, tulos on tyydyttävä, ja b) lähetyksestä vastaava toimija on pyytänyt jatkokuljetuslupaa määräpaikkaan.

Lähetyksestä vastaava toimija voi pyytää jatkokuljetusta määräpaikkaan, jos lähetys valitaan rajatarkastusasemalla laboratoriotestejä varten. Luonnonmukaisista tuotteista ja siirtymävaiheen tuotteista koostuvien lähetysten jatkokuljetus määräpaikkaan voi tapahtua

— ennen kuin terveys- ja kasvinsuojelutoimia koskevien laboratoriotestien tulokset ovat saatavilla – tässä tapauksessa lähetys on valittu ainoastaan terveys- ja kasvinsuojelutoimia koskeviin laboratoriotesteihin (CHED-asiakirjan kohta II.6 on rastitettu) muttei luonnonmukaisuutta koskeviin laboratoriotesteihin (tarkastussertifikaatin kohdan 29 kyseistä valintaruutua ei ole rastitettu); tai

— ennen kuin sekä terveys- ja kasvinsuojelutoimia että luonnonmukaisuutta koskevien laboratoriotestien tulokset ovat saatavilla – tässä tapauksessa lähetys on valittu sekä terveys- ja kasvinsuojelutoimia että luonnonmukaisuutta koskeviin laboratoriotesteihin. Jatkokuljetuslupa annetaan CHED-asiakirjaa käyttäen, ja terveys- ja kasvinsuojelutoimien virallisesta valvonnasta ja luonnonmukaisuutta koskevista tarkastuksista vastaavien rajatarkastusaseman viranomaisten on tehtävä yhteistyötä tätä varten.

Sitä vastoin jatkokuljetuslupaa ei ole mahdollista antaa Traces-järjestelmässä CHED-asiakirjaa käyttäen, jos lähetys on valittu ainoastaan luonnonmukaisuutta koskeviin laboratoriotesteihin (toisin kuin tapauksessa, jossa lähetys on valittu ainoastaan terveys- ja kasvinsuojelutoimia koskeviin laboratoriotesteihin). Toimivaltaisen viranomaisen on annettava lupa jatkokuljetukseen CHED-asiakirjaa käyttäen. Lupa voidaan antaa vain, jos CHED-asiakirjan kohdat II.4–II.6 on rastitettu.

Jos rajatarkastusaseman toimivaltainen viranomainen antaa luvan jatkokuljetukseen edellä kuvatuissa tapauksissa, siirron jatkokuljetuksen määräpaikkana oleviin tiloihin on tapahduttava ennen tarkastussertifikaatin vahvistamista ja/tai CHED-asiakirjan viimeistelyä. Tarkastussertifikaatti voidaan vahvistaa vasta, kun luonnonmukaisuutta koskevien tarkastusten yhteydessä tehtyjen laboratorioanalyysien tulokset ovat saatavilla.

Kun rajatarkastusaseman toimivaltainen viranomainen antaa luvan jatkokuljetukseen, lähetyksestä vastaavan toimijan on toimitettava erillinen CHED-asiakirja delegoidun asetuksen (EU) 2019/2124 5 artiklan mukaisesti. Toimijan on valittava tuotelajiksi ”Luonnonmukainen” tämän erillisen (myöhemmän) CHED-asiakirjan kohdassa I.31 ja lisättävä kyseiseen CHED-asiakirjaan linkki tarkastussertifikaattiin.

Lähetys on siirrettävä delegoidun asetuksen (EU) 2019/2124 9 artiklan mukaisesti nimettyihin ”jatkokuljetuksen määräpaikkoina oleviin tiloihin” ja rekisteröitävä Traces-järjestelmään mainitun asetuksen 10 artiklan mukaisesti. Tämä tarkoittaa muun muassa sitä, että jäsenvaltiot voivat nimetä erillisiä jatkokuljetuksen määräpaikkoina olevia tiloja yhden tai useamman delegoidun asetuksen (EU) 2019/2124 1 artiklan 1 kohdan a alakohdassa tarkoitetun tavaroiden luokan osalta. Kyseisten tilojen on kuitenkin oltava asetuksen (EU) N:o 952/2013 240 artiklan 1 kohdassa ja 147 artiklan 1 kohdassa tarkoitettuja tullivarastoja tai väliaikaiseen varastointiin tarkoitettuja varastotiloja (66).

Delegoidun asetuksen (EU) 2019/2124 2 artiklan 5 kohdan mukaan ”jatkokuljetuksen määräpaikkana olevalla tilalla” tarkoitetaan ”lopullisessa määräpaikassa unionissa tai paikassa, joka kuuluu saman toimivaltaisen viranomaisen toimivaltaan kuin lopullinen määräpaikka, sijaitsevaa tilaa, jonka määrämaana oleva jäsenvaltio on nimennyt määräpaikkaan jatkokuljetettavina olevien tavaroiden lähetysten varastointiin ennen niiden luovuttamista vapaaseen liikkeeseen”.

Luonnonmukaisten tuotteiden ja siirtymävaiheen tuotteiden osalta ainoastaan ensimmäisen vastaanottajan tilat voidaan nimetä jatkokuljetuksen määräpaikkana oleviksi tiloiksi, koska jatkokuljetus on mahdollista ainoastaan lähetyksen lopulliseen määräpaikkaan ja koska ensimmäinen vastaanottaja (67) vastaanottaa lähetyksen käsittelyä ja/tai kaupan pitämistä varten.

Jatkokuljetettavien lähetysten kuljetusta ja varastointia koskevista edellytyksistä säädetään delegoidun asetuksen (EU) 2019/2124 6 artiklassa. Sen mukaan lähetys ei saa poistua jatkokuljetuksen määräpaikkana olevasta tilasta ennen kuin rajatarkastusaseman toimivaltaiset viranomaiset ovat tehneet lähetystä koskevan päätöksen ja kirjanneet sen CHED-asiakirjaan virallista valvontaa koskevan asetuksen 55 artiklan mukaisesti (68). Tämä CHED-asiakirja voidaan viimeistellä käyttäen mainintaa ”Hyväksytään sisämarkkinoille” vasta sen jälkeen, kun vahvistettu tarkastussertifikaatti on tarkastettu (CHED-asiakirjassa olevan linkin kautta).

Delegoidun asetuksen (EU) 2019/2124 7 artiklassa vahvistetaan toimet, jotka rajatarkastusaseman toimivaltaisten viranomaisten on toteutettava jatkokuljetusluvan antamisen jälkeen. Kun delegoidun asetuksen (EU) 2019/2124 5 artiklassa tarkoitettu erillinen CHED-asiakirja on viimeistelty virallista valvontaa koskevan asetuksen 56 artiklan 5 kohdan mukaisesti, sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on ilmoitettava siitä välittömästi lopullisen määräpaikan (ensimmäisen vastaanottajan) toimivaltaisille viranomaisille Traces-järjestelmän välityksellä (69). Tarkastussertifikaatti on vahvistettava ennen kuin erillinen CHED-asiakirja voidaan viimeistellä käyttäen mainintaa ”Hyväksytään sisämarkkinoille”. Vahvistamisen tekee sen rajatarkastusaseman toimivaltainen viranomainen, joka vastaa lähetystä koskevan päätöksen kirjaamisesta tarkastussertifikaattiin.

Delegoidun asetuksen 2019/2124 8 artiklassa vahvistetaan toimet, jotka lopullisen määräpaikan (ensimmäisen vastaanottajan) toimivaltaisten viranomaisten on toteutettava. Lopullisen määräpaikan toimivaltaisten viranomaisten on vahvistettava lähetyksen saapuminen jatkokuljetuksen määräpaikkana oleviin tiloihin täyttämällä Traces-järjestelmässä delegoidun asetuksen (EU) 2019/2124 3 artiklassa tarkoitetun CHED-asiakirjan osa III (alkuperäisen CHED-asiakirjan, ei mainitun asetuksen 5 artiklassa tarkoitetun myöhemmän CHED-asiakirjan). Virallista valvontaa koskevan asetuksen 66 artiklan 1 kohdan mukaisesti lopullisen määräpaikan toimivaltaisten viranomaisten on virallisesti pidätettävä lähetykset, jotka eivät täytä kyseisen asetuksen 1 artiklan 2 kohdassa tarkoitettuja sääntöjä. Lisäksi niiden on suoritettava kaikki rajatarkastusaseman toimivaltaisten viranomaisten määräämien toimenpiteiden toteuttamiseksi tarvittavat toimet saman asetuksen 66 artiklan 3 ja 4 kohdan mukaisesti (70).

Luovutus vapaaseen liikkeeseen voi tapahtua vasta, kun CHED-asiakirja on viimeistelty käyttäen mainintaa ”Hyväksytään sisämarkkinoille” virallista valvontaa koskevan asetuksen 57 artiklan 2 kohdan b alakohdan mukaisesti ja kun tarkastussertifikaatti osoittaa, että lähetys voidaan luovuttaa vapaaseen liikkeeseen.

3.4 Tarkastussertifikaatin ja CHED-asiakirjan välinen linkki

3.4.1 Terveys- ja kasvinsuojelutoimien virallisesta valvonnasta ja luonnonmukaisuutta koskevista tarkastuksista vastaavien viranomaisten nimeäminen

Useissa jäsenvaltioissa toimivalta tehdä luonnonmukaisuutta koskevia tarkastuksia ja suorittaa terveys- ja kasvinsuojelutoimien virallista valvontaa on jaettu eri viranomaisille. Vaikuttavatko ensimmäisen saapumispaikan rajatarkastusasemalla suoritettavaa luonnonmukaisten tuotteiden tuontivalvontaa koskevat säännöt, joita sovelletaan 1. tammikuuta 2022 alkaen, kyseiseen kansalliseen vastuunjakoon?

Tammikuun 1. päivästä 2022 alkaen sovellettavat säännöt (71), jotka koskevat sellaisten tuotteiden tuontivalvontaa, jotka on tarkoitus saattaa unionissa markkinoille luonnonmukaisina tuotteina tai siirtymävaiheen tuotteina, eivät vaikuta jäsenvaltioiden mahdollisuuteen nimetä eri viranomaisia tekemään luonnonmukaisuutta koskevia tarkastuksia ja suorittamaan terveys- ja kasvinsuojelutoimien virallista valvontaa. Ne eivät myöskään vaikuta näiden viranomaisten mahdollisuuteen tehdä kyseisiä tarkastuksia rajatarkastusasemilla.

Luonnonmukaisuutta koskevista tarkastuksista vastaavan viranomaisen on vahvistettava tarkastussertifikaatti tapauksen mukaan joko rajatarkastusasemalla tai valvontapisteessä.

Lisäksi delegoidun asetuksen (EU) 2021/2306 6 artiklan 5 kohdassa säädetään, että virallista valvontaa koskevan asetuksen 55 artiklan mukaisesti tehtävissä lähetyksiä koskevissa päätöksissä on viitattava johonkin delegoidun asetuksen (EU) 2021/2306 6 artiklan 3 kohdan ensimmäisessä alakohdassa tarkoitetuista maininnoista. Tätä varten CHED-asiakirjassa on linkki tarkastussertifikaattiin. Jos terveys- ja kasvinsuojelutoimien virallisen valvonnan tulosten perusteella CHED-asiakirja voidaan viimeistellä käyttäen mainintaa ”Hyväksytään sisämarkkinoille”, terveys- ja kasvinsuojelutoimien tarkastajan on linkkiä käyttäen tarkastettava tarkastussertifikaatin kohtaan 30 merkitty päätös ennen CHED-asiakirjan viimeistelyä (72).

3.4.2 Henkilöstö, jolla on valtuudet suorittaa näytteenottoja analysointia varten ja vahvistaa tarkastussertifikaatti

Onko virkaeläinlääkärin tai virallisen kasvintarkastajan vahvistettava tarkastussertifikaatti? Onko virkaeläinlääkärin tai virallisen kasvintarkastajan suoritettava luonnonmukaisuutta koskevia tarkastuksia varten tehtävä näytteenotto?

Ei. Virkaeläinlääkärin tai kasvinterveystarkastajan on kuitenkin tehtävä tällaisia tuotteita sisältäviä lähetyksiä koskeva päätös virallista valvontaa koskevan asetuksen 55 artiklan 1 ja 2 kohdan mukaisesti. Virkaeläinlääkäri tai virallinen kasvintarkastaja voi viimeistellä CHED-asiakirjan käyttäen mainintaa ”Hyväksytään sisämarkkinoille” vasta sen jälkeen, kun hän on ottanut huomioon tarkastussertifikaatin kohtaan 30 merkityn lähetystä koskevan päätöksen (73).

3.4.3 Terveys- ja kasvinsuojelutoimien virallisesta valvonnasta ja luonnonmukaisuutta koskevista tarkastuksista vastaavien rajatarkastusasemien viranomaisten mahdollisuus toimia riippumattomasti, myös Traces-järjestelmässä

Voivatko luonnonmukaisuutta koskevista tarkastuksista ja terveys- ja kasvinsuojelutoimien virallisesta valvonnasta vastaavat rajatarkastusasemien toimivaltaiset viranomaiset toimia itsenäisesti? Voidaanko ne nimetä erikseen toimivaltaansa kuuluvista asioista vastaavaksi rajatarkastusasemaksi?

Kyllä, nämä toimivaltaiset viranomaiset voivat toimia itsenäisesti. Samalla niiden on kuitenkin vaihdettava tietoja, jos ne havaitsevat samaan lähetykseen liittyviä vaatimustenvastaisuuksia tai muita lähetyksen luonnonmukaisuuden kannalta olennaisia tietoja (74).

Traces-järjestelmän ansiosta luonnonmukaisuutta koskevista tarkastuksista ja terveys- ja kasvinsuojelutoimien virallisesta valvonnasta vastaavat rajatarkastusasemien viranomaiset voivat toimia riippumattomasti tarkastussertifikaatin ja CHED-asiakirjan täyttämisen ja allekirjoittamisen osalta. Traces-järjestelmä tarjoaa terveys- ja kasvinsuojelutoimista vastaaville viranomaisille CHED-asiakirjan kautta ainoastaan luettavissa olevan pääsyn tarkastussertifikaattiin ja luonnonmukaisuutta koskevista tarkastuksista vastaaville viranomaisille tarkastussertifikaatin kautta vastaavan pääsyn CHED-asiakirjaan, jotta näiden viranomaisten olisi helpompi tarkastella tarkastussertifikaatteja ja CHED-asiakirjoja.

Kun komissio on ilmoittanut jäsenvaltiolle, että se voi nimetä luonnonmukaisuutta koskevista tarkastuksista vastaavat rajatarkastusasemat, jäsenvaltion on toimitettava Traces-järjestelmästä vastaaville komission yksiköille luettelo luonnonmukaisuutta koskevia tarkastuksia varten nimetyistä rajatarkastusasemista. Nämä yksiköt osoittavat kyseisten rajatarkastusasemien viranomaisalaksi luonnonmukaisen tuotannon (75).

3.4.4 Työnkulku tarkastussertifikaattiin liittyvän CHED-asiakirjan viimeistelemiseksi

Millainen on työnkulku tarkastussertifikaattiin liittyvän CHED-asiakirjan viimeistelemiseksi?

— Terveys- ja kasvinsuojelutoimista ja luonnonmukaisuutta koskevista tarkastuksista vastaava viranomainen saa ennakkoilmoituksen lähetyksen saapumisesta CHED-asiakirjan ja tarkastussertifikaatin kautta.

— Jos toimija aikoo saattaa tuotteet unionissa markkinoille luonnonmukaisina tai siirtymävaiheen tuotteina, sen on valittava Traces-järjestelmässä CHED-asiakirjan kohdassa I.31 tuotelajiksi ”Luonnonmukainen”. Tällaisessa tapauksessa toimijan on myös lisättävä CHED-asiakirjaan linkki tarkastussertifikaattiin. Jos lähetykseen sovelletaan sekä CHED-D- että CHED-PP-todistusta (lähetys koostuu esimerkiksi Dominikaanisesta tasavallasta peräisin olevista luonnonmukaisesti tuotetuista paprikoista (Capsicum annuum)), edellä mainittua sovelletaan sekä CHED-D:n että CHED-PP:n osalta. — Jos lähetys siirretään muuhun valvontapisteeseen kuin rajatarkastusasemalle tunnistustarkastuksia ja fyysisiä tarkastuksia varten terveys- ja kasvinsuojelusääntöjen noudattamisen todentamiseksi, toimijan on toimitettava lähetyksestä erillinen CHED-asiakirja (76). Lähetyksestä vastaavan toimijan on valittava tuotelajiksi ”Luonnonmukainen” tämän erillisen (myöhemmän) CHED-asiakirjan kohdassa I.31 ja lisättävä kyseiseen erilliseen (myöhempään) CHED-asiakirjaan linkki tarkastussertifikaattiin. — Jos lähetys siirretään jatkokuljetuksen määräpaikkana oleviksi tiloiksi nimettyihin ensimmäisen vastaanottajan tiloihin, lähetyksestä on toimitettava erillinen CHED-asiakirja (77). Lähetyksestä vastaavan toimijan on valittava tuotelajiksi ”Luonnonmukainen” tämän erillisen (myöhemmän) CHED-asiakirjan kohdassa I.31 ja lisättävä kyseiseen erilliseen (myöhempään) CHED-asiakirjaan linkki tarkastussertifikaattiin.

— Lähetys esitetään luonnonmukaisuutta koskevia tarkastuksia ja terveys- ja kasvinsuojelutoimien virallista valvontaa varten sillä rajatarkastusasemalla, jonka kautta lähetys saapuu ensimmäisen kerran unioniin.

— Luonnonmukaisuutta koskevista tarkastuksista vastaava viranomainen tekee kyseiset tarkastukset delegoidun asetuksen (EU) 2021/2306 6 artiklan mukaisesti ja vahvistaa tarkastussertifikaatin (lähetystä koskeva päätös merkitään tarkastussertifikaatin kohtaan 30).

— Samanaikaisesti terveys- ja kasvinsuojelutoimien virallisesta valvonnasta vastaava viranomainen tekee kyseiset tarkastukset ja kirjaa niiden tulokset CHED-asiakirjan osaan II.

— Jos terveys- ja kasvinsuojelutoimien virallisen valvonnan tulokset eivät ole tyydyttäviä, CHED-asiakirja on viimeisteltävä käyttäen mainintaa ”Ei hyväksytä”. CHED-asiakirjan osan II viimeistely käyttäen mainintaa ”Hyväksytään sisämarkkinoille” estetään Traces-järjestelmässä, jos jokin seuraavista edellytyksistä täyttyy: — CHED-asiakirjan kohdassa I.31 on valittu tuotelajiksi ”Luonnonmukainen”, mutta toimija ei ole sisällyttänyt kyseiseen CHED-asiakirjaan linkkiä tarkastussertifikaattiin, tai — toimija on lisännyt kyseiseen CHED-asiakirjaan linkin tarkastussertifikaattiin, mutta terveys- ja kasvinsuojelutoimien tarkastaja ei ole rastittanut CHED-asiakirjan osassa II olevaa valintaruutua ”Vahvistan, että olen tarkastanut ja todentanut asiaan liittyvän virallisen valvonnan tulokset tarkastussertifikaatista nro [tarkastussertifikaatin viitenumero]”, tai — terveys- ja kasvinsuojelutoimien tarkastaja on rastittanut CHED-asiakirjan osassa II olevan kohdan ”Vahvistan, että olen tarkastanut ja todentanut asiaan liittyvän virallisen valvonnan tulokset tarkastussertifikaatista nro [tarkastussertifikaatin viitenumero]”, mutta tarkastussertifikaatin kohtaan 30 merkityn päätöksen perusteella CHED-asiakirjaa ei voida viimeistellä käyttäen mainintaa ”Hyväksytään sisämarkkinoille” (78).

— Jotta terveys- ja kasvinsuojelutoimista vastaava viranomainen voi rastittaa valintaruudun ”Vahvistan, että olen tarkastanut ja todentanut asiaan liittyvän virallisen valvonnan tulokset tarkastussertifikaatista nro [tarkastussertifikaatin viitenumero]”, kuten edellä on kuvattu, tämän on siirryttävä Traces-järjestelmässä tarkastussertifikaattiin käyttämällä CHED-asiakirjassa olevaa linkkiä ja tarkastettava tarkastussertifikaatin kohtaan 30 kirjattu lähetystä koskeva päätös (79).

— Kun terveys- ja kasvinsuojelutoimien tarkastaja on tarkistanut tarkastussertifikaatin kohtaan 30 merkityn päätöksen, sovelletaan seuraavaa menettelyä (80): — Jos tarkastussertifikaatin kohtaan 30 merkitty päätös on se, että lähetys voidaan luovuttaa vapaaseen liikkeeseen (luonnonmukaisina tuotteina, siirtymävaiheen tuotteina tai tavanomaisina tuotteina), mutta terveys- ja kasvinsuojelutoimien virallisen valvonnan tulokset eivät ole tyydyttäviä, CHED-asiakirja on viimeisteltävä käyttäen mainintaa ”Ei hyväksytä” (CHED-asiakirjan kohta II.16) (81). Tämä päätös on annettava viipymättä tiedoksi Traces-järjestelmässä tarkastussertifikaatin vahvistamisesta vastaavalle viranomaiselle, jotta tarkastussertifikaatti voidaan päivittää (82). — Jos tarkastussertifikaatin kohtaan 30 merkitty päätös on se, että lähetys voidaan luovuttaa vapaaseen liikkeeseen (luonnonmukaisina tuotteina, siirtymävaiheen tuotteina tai tavanomaisina tuotteina) ja jos terveys- ja kasvinsuojelutoimien virallisen valvonnan tulokset ovat tyydyttävät, rastitaan CHED-asiakirjan kohta II.12 (”Hyväksytään sisämarkkinoille”). — Jos tarkastussertifikaatin kohtaan 30 merkitty päätös on se, että lähetystä ei voida luovuttaa vapaaseen liikkeeseen (luonnonmukaisina tuotteina, siirtymävaiheen tuotteina tai tavanomaisina tuotteina), tämä päätös on annettava perusteluineen viipymättä tiedoksi Traces-järjestelmässä terveys- ja kasvinsuojelutoimista ja CHED-asiakirjan viimeistelystä vastaavalle viranomaiselle (83). Tällöin CHED-asiakirjan viimeistely käyttäen mainintaa ”Hyväksytään sisämarkkinoille” estetään Traces-järjestelmässä. — Jos tarkastussertifikaatin kohtaan 30 merkitty päätös on se, että osa lähetyksestä voidaan luovuttaa vapaaseen liikkeeseen, CHED-asiakirja voidaan viimeistellä Traces-järjestelmässä käyttäen mainintaa ”Hyväksytään sisämarkkinoille”. Jos tarkastussertifikaatin kohdasta 30 käy kuitenkin ilmi, että osaa lähetyksestä ei voida luovuttaa vapaaseen liikkeeseen (ei luonnonmukaisina eikä tavanomaisina tuotteina) (84), CHED-asiakirja on viimeisteltävä käyttäen mainintaa ”Ei hyväksytä” (85).

Ks. myös tämän asiakirjan liitteessä oleva asiaa koskeva päätöksentekokaavio.

3.4.5 CHED-asiakirjaa koskeva työnkulku, kun tarkastussertifikaatin kohtaan 30 merkitty päätös on ”Osa lähetyksestä voidaan luovuttaa vapaaseen liikkeeseen”

Jos tarkastussertifikaatin kohtaan 30 merkitty päätös on ”Osa lähetyksestä voidaan luovuttaa vapaaseen liikkeeseen”, miten tämä vaikuttaa CHED-asiakirjaan ja mitä menettelyä on noudatettava?

Tältä osin on tehtävä ero kahden tilanteen välillä:

1. koko lähetys voidaan luovuttaa vapaaseen liikkeeseen, mutta osittain luonnonmukaisina tuotteina tai siirtymävaiheen tuotteina ja osittain muina kuin luonnonmukaisina (tavanomaisina) tuotteina (tapaus 1), ja

2. ainoastaan osa lähetyksestä voidaan luovuttaa vapaaseen liikkeeseen, kun taas jäljelle jäävää osaa ei voida luovuttaa (ei luonnonmukaisina eikä tavanomaisina tuotteina) (tapaus 2).

Tapauksessa 1 terveys- ja kasvinsuojelutoimista vastaava viranomainen viimeistelee CHED-asiakirjan käyttäen mainintaa ”Hyväksytään sisämarkkinoille”. Tältä osin on tarkasteltava kahta eri tilannetta (86):

— Jos lähetys jaetaan osiin rajatarkastusasemalla, lähetyksestä vastaavan toimijan on toimitettava Traces-järjestelmän kautta CHED-asiakirja kullekin osiin jaetun lähetyksen osalle (87). Rajatarkastusaseman toimivaltainen viranomainen viimeistelee osiin jaetun lähetyksen kunkin osan CHED-asiakirjan käyttäen mainintaa ”Hyväksytään sisämarkkinoille” (88). Osiin jaetun lähetyksen kustakin osasta on annettava tarkastussertifikaattiote (89). Toimijan on annettava linkki tarkastussertifikaattiin lähetyksen kutakin osaa koskevassa erillisessä (myöhemmässä) CHED-asiakirjassa (90).

— Jos lähetys jaetaan osiin rajatarkastusasemalta lähdön jälkeen ja ennen sen luovutusta vapaaseen liikkeeseen, sovelletaan delegoidun asetuksen (EU) 2019/1602 6 artiklaa. Tällöin lähetyksestä vastaavan toimijan on varmistettava, että osiin jaetun lähetyksen kunkin osan mukana seuraa paperi- tai sähköinen kopio CHED-asiakirjasta, kunnes lähetys luovutetaan vapaaseen liikkeeseen. Osiin jaetun lähetyksen kunkin osan osalta on vahvistettava tarkastussertifikaattiote (91).

Tapauksessa 2 tarkastussertifikaattiin merkityn päätöksen mukaan ainoastaan osa lähetyksestä voidaan luovuttaa vapaaseen liikkeeseen (joko luonnonmukaisina tai muina kuin luonnonmukaisina tuotteina). Tarkastussertifikaatin kohdasta 30 seuraa, että osaa lähetyksestä ei voida luovuttaa vapaaseen liikkeeseen (ei luonnonmukaisina eikä tavanomaisina tuotteina) (92). Tässä tapauksessa terveys- ja kasvinsuojelutoimien virallisesta valvonnasta vastaava rajatarkastusaseman viranomainen viimeistelee CHED-asiakirjan käyttäen mainintaa ”Ei hyväksytä”. Se voi kuitenkin päättää hylätä vain osan lähetyksestä virallista valvontaa koskevan asetuksen 66 artiklan 4 kohdan mukaisesti. Delegoidun asetuksen (EU) 2019/1602 5 artiklan 2 kohdan säännöksiä sovelletaan esimerkiksi seuraavasti:

— kun rajatarkastusaseman toimivaltainen viranomainen on viimeistellyt koko lähetystä koskevan CHED-asiakirjan, lähetyksestä vastaavan toimijan on toimitettava erillinen CHED-asiakirja kullekin osiin jaetun lähetyksen osalle ja ilmoitettava siinä kyseisen osan määrä, kuljetusväline ja määräpaikka. Lisäksi tuojan on toimitettava ote tarkastussertifikaatista kunkin erän osalta ja lisättävä osiin jaetun lähetyksen kullekin osalle annettuun erilliseen CHED-asiakirjaan linkki tarkastussertifikaattiotteeseen (93); ja

— rajatarkastusaseman toimivaltaisen viranomaisen on viimeisteltävä osiin jaetun lähetyksen kunkin osan CHED-asiakirja virallista valvontaa koskevan asetuksen 56 artiklan 5 kohdan mukaisesti ottaen huomioon osiin jaetun lähetyksen kunkin osan kohdalla tarkastussertifikaatin kohtaan 12 merkitty päätös.

3.4.6 CHED-asiakirjan ja tarkastussertifikaattiotteiden väliset linkit

Miten tarkastussertifikaattiotteet yhdistetään virallista valvontaa koskevan asetuksen 47 artiklan 1 kohdan mukaisia tavaroita koskevaan CHED-asiakirjaan?

Tältä osin on olemassa useita skenaarioita, joista kaikissa toimijan on lisättävä linkki (94) Traces-järjestelmään. Traces-järjestelmä mahdollistaa tarkastussertifikaatin yhdistämisen CHED-asiakirjaan ja tarkastussertifikaattiotteiden yhdistämisen tarkastussertifikaattiin. Vuoden 2022 viimeisestä neljänneksestä alkaen tarkastussertifikaattiotteet voidaan yhdistää myös CHED-asiakirjaan, myös myöhempiin ja erillisiin CHED-asiakirjoihin.

— Kun lähetys on jaettu osiin rajatarkastusasemalta lähdön jälkeen mutta ennen sen luovutusta vapaaseen liikkeeseen ja kaikki erät voidaan luovuttaa vapaaseen liikkeeseen, käytetään seuraavia linkkejä: — CHED-asiakirjan ja tarkastussertifikaatin välinen linkki (95) sekä — tarkastussertifikaattiotteiden ja tarkastussertifikaatin väliset linkit (96) ja CHED-asiakirjan ja tarkastussertifikaattiotteiden väliset linkit (97).

— Kun lähetys on jaettu osiin rajatarkastusasemalla (98) ja kaikki erät voidaan luovuttaa vapaaseen liikkeeseen, käytetään seuraavia linkkejä: — ensimmäisen CHED-asiakirjan (”emo-CHED”) ja tarkastussertifikaatin välinen linkki (99) sekä — osiin jaetun lähetyksen kullekin osalle annettujen erillisten (myöhempien) CHED-asiakirjojen (”tytär-CHEDit”) ja tarkastussertifikaattiotteiden väliset linkit (100).

— Kun lähetys hylätään osittain (101), käytetään seuraavia linkkejä: — ensimmäisen CHED-asiakirjan (”emo-CHED”) ja tarkastussertifikaatin välinen linkki (102) sekä — lähetyksen hyväksytylle ja hylätylle osalle myönnettyjen erillisten (myöhempien) CHED-asiakirjojen (”tytär-CHEDit”) ja vastaavien tarkastussertifikaattiotteiden väliset linkit (103).

3.4.7 Mahdollisuus merkitä tarkastussertifikaatin kohtaan 30 päätös ”Lähetystä ei voida luovuttaa vapaaseen liikkeeseen”

Voiko toimivaltainen viranomainen edelleen merkitä tarkastussertifikaattiin päätöksen, jonka mukaan lähetystä ei voida luovuttaa vapaaseen liikkeeseen?

Kyllä. Tilanne on sama kuin ennen 1. tammikuuta 2022, eli luonnonmukaisuutta koskevista tarkastuksista vastaavilla tarkastajilla on mahdollisuus tehdä Traces-järjestelmässä päätös, jonka mukaan lähetystä ei voida luovuttaa vapaaseen liikkeeseen (104).

3.4.8 Mahdollisuus pyytää luovutusta muina kuin luonnonmukaisina tuotteina, kun lähetyksen on todettu olevan luonnonmukaista tuotantoa koskevien sääntöjen vastainen

Jos asetusta (EU) 2018/848 ei noudateta, tarvittavat tutkimukset voivat kestää useita viikkoja. Voidaanko CHED-asiakirja viimeistellä käyttäen mainintaa ”Hyväksytään sisämarkkinoille”, jos kaikki muu virallinen valvonta on suoritettu ja tuote on kaikkien muiden sääntöjen mukainen?

Ei. CHED-asiakirja voidaan viimeistellä käyttäen mainintaa ”Hyväksytään sisämarkkinoille” vasta, kun kaikki virallinen valvonta, luonnonmukaisuutta koskevat tarkastukset mukaan lukien, on suoritettu. Näin ollen CHED-asiakirjan viimeistely edellyttää, että tutkimukset on saatettu päätökseen ja tarkastussertifikaatti on vahvistettu. Jos tutkimuksissa käy ilmi, että asetusta (EU) 2018/848 ei ole noudatettu, mutta tavarat voidaan luovuttaa vapaaseen liikkeeseen sisämarkkinoilla tavanomaisina (muina kuin luonnonmukaisina) tavaroina, toimija voi pyytää luovutusta tavanomaisina tavaroina. Jotta tavarat voidaan luovuttaa vapaaseen liikkeeseen muina kuin luonnonmukaisina (tavanomaisina) tavaroina, toimivaltaisen viranomaisen on hyväksyttävä luovutus ja vahvistettava tarkastussertifikaatti täyttämällä kohta 30. CHED-asiakirja voidaan viimeistellä heti, kun tarkastussertifikaatti on vahvistettu.

3.4.9 Lähetyksen markkinoille luovutuksen kieltäminen, kunnes tarkastussertifikaatti on vahvistettu

Voidaanko virallista valvontaa koskevan asetuksen 47 artiklan 1 kohdan b kohdassa tarkoitettujen tuotteiden lähetykset ja sellaisten kasvien, kasvituotteiden ja muiden tavaroiden lähetykset, joista on otettu näytteet luonnonmukaisuutta koskevien fyysisten tarkastusten aikana laboratorioanalyysia varten, saattaa markkinoille luonnonmukaisina tuotteina tai siirtymävaiheen tuotteina ennen kuin kyseiset laboratoriotestitulokset ovat saatavilla, toisin sanoen ennen tarkastussertifikaatin vahvistamista ja ennen kuin CHED-asiakirja viimeistellään tältä pohjalta?

Ei.

Toimivaltaisen viranomaisen on ensin viimeisteltävä tarkastussertifikaatti laboratoriotestien tulosten perusteella. CHED-asiakirja voidaan vahvistaa käyttäen mainintaa ”Hyväksytään sisämarkkinoille” vasta, kun tarkastussertifikaatti on viimeistelty ja sen kohtaan 30 merkitty päätös on se, että lähetys voidaan luovuttaa vapaaseen liikkeeseen. Lähetystä ei saa saattaa markkinoille luonnonmukaisina tuotteina ennen kuin tarkastussertifikaatti on viimeistelty.

Virallista valvontaa koskevan asetuksen 47 artiklan 1 kohdan b alakohdassa tarkoitettujen tuotteiden luovutusta vapaaseen liikkeeseen ei voida sallia täytäntöönpanoasetuksen (EU) 2019/2130 4 artiklan 8 kohdan mukaisesti, koska tarkastussertifikaatin täydentämiseksi suoritetut laboratoriotestit eivät ole satunnaisia vaan perustuvat siihen, että asetusta (EU) 2018/848 ei todennäköisesti noudateta (105).

Kasvien, kasvituotteiden ja muiden tavaroiden luovutusta vapaaseen liikkeeseen ei voida sallia täytäntöönpanoasetuksen (EU) 2019/2130 4 artiklan 9 kohdan mukaisesti, koska kyseistä säännöstä ei sovelleta tapauksiin, joissa tällaiset kasvit, kasvituotteet ja muut tavarat ovat luonnonmukaisia tuotteita, joihin sovelletaan virallista valvontaa rajatarkastusasemilla asetuksen (EU) 2018/848 45 artiklan 5 kohdan nojalla (ja siten myös virallista valvontaa koskevan asetuksen 47 artiklan 1 kohdan f alakohdan nojalla). Delegoidulla asetuksella (EU) 2021/2305 kuitenkin muutetaan delegoitua asetusta (EU) 2019/2124 tällaisten tuotteiden osalta sallimalla niiden jatkokuljetus lopulliseen määräpaikkaan ennen kuin laboratoriotestien tulokset ovat saatavilla. Delegoidun asetuksen (EU) 2019/2124 mukaan kun kyseessä on jatkokuljetus, jäsenvaltioiden on sallittava lähetyksen kuljetus jatkokuljetuksen määräpaikkana oleviin tiloihin (tiloihin, jotka ensimmäinen vastaanottaja on nimennyt jatkokuljetuksen määräpaikkana oleviksi tiloiksi). Lähetys ei saa poistua jatkokuljetustilasta eikä sitä voida luovuttaa vapaaseen liikkeeseen ennen kuin rajatarkastusaseman toimivaltaiset viranomaiset ovat tehneet kyseistä lähetystä koskevan päätöksen virallista valvontaa koskevan asetuksen 55 artiklan mukaisesti (106).

3.4.10 Terveys- ja kasvinsuojelutoimien virallisessa valvonnassa todettu jäämien enimmäismäärien ylittyminen, joka ei estä kaupan pitämistä tavanomaisina tuotteina, ja tämän vaikutus luonnonmukaisuutta koskevaan asemaan

Jos terveys- ja kasvinsuojelutoimien virallisen valvonnan aikana havaitaan, että tuotteet ylittävät sovellettavat jäämien enimmäismäärät mutta tavalla, joka ei estä niiden kaupan pitämistä tavanomaisina tuotteina, miten tämä vaikuttaa tarkastussertifikaattiin merkittyyn aiempaan päätökseen tuotteiden luonnonmukaisuutta koskevasta asemasta (joka on tehty ennen fyysisiä tarkastuksia)?

Kaikkien elintarvikkeiden osalta jäämien enimmäismäärien noudattaminen on määritettävä RASFF:n työohjeessa 2.2 kuvattua menettelyä noudattaen.

Jos tämän menettelyn seurauksena päätellään, että tuotteet eivät noudata asiaankuuluvia jäämien enimmäismääriä, niitä ei voida saattaa markkinoille luonnonmukaisina tai tavanomaisina tuotteina. Tässä tapauksessa rajatarkastusaseman toimivaltaisen viranomaisen on kirjattava CHED-asiakirjaan, että lähetystä ei hyväksytä sisämarkkinoille. Lisäksi sen on ilmoitettava asiasta Traces-järjestelmässä sille luonnonmukaisuutta koskevista tarkastuksista vastaavalle viranomaiselle, joka on vahvistanut asianomaisen tarkastussertifikaatin, jotta tarkastussertifikaatti voidaan päivittää (107).

Jos edellä mainitun menettelyn seurauksena päätellään, että jäämien enimmäismäärien ylittyminen ei estä tuotteiden kaupan pitämistä, tuotteet voidaan saattaa markkinoille tavanomaisina tuotteina. Tuotteiden kaupan pitämisen tavanomaisina tuotteina sallivan toimivaltaisen viranomaisen on kuitenkin ilmoitettava Traces-järjestelmässä tiedot jäämien enimmäismäärien ylittymisestä, laboratorioanalyysien tulokset mukaan luettuina, sille toimivaltaiselle viranomaiselle, joka on vahvistanut asianomaisen tarkastussertifikaatin. Sama koskee tapauksia, joissa terveys- ja kasvinsuojelutoimista vastaavalla viranomaisella on hallussaan muita tuotteen luonnonmukaisuuden kannalta merkityksellisiä tietoja (esimerkiksi jos laboratoriotestin tulokset osoittavat, että tuotannossa on käytetty torjunta-aineita, joiden käyttö luonnonmukaisessa tuotannossa on kielletty). Terveys- ja kasvinsuojelutoimien virallisesta valvonnasta vastaavan viranomaisen on lykättävä CHED-asiakirjan viimeistelyä, kunnes tuotteen luonnonmukaisuutta koskeva päätös on merkitty tarkastussertifikaattiin. Kyseisen päätöksen tekevän toimivaltaisen viranomaisen on tutustuttava edellä mainittuihin ”merkityksellisiin tietoihin” ja päätettävä, vaikuttavatko nämä tiedot tuotteen luonnonmukaisuutta koskevaan asemaan. Lisäksi kyseisen viranomaisen on tarvittaessa päivitettävä tarkastussertifikaatin kohta 30 (108) ja annettava palautetta terveys- ja kasvinsuojelutoimien virallisesta valvonnasta vastaavalle viranomaiselle riippumatta siitä, onko tarkastussertifikaatin kohtaan 30 merkittyä päätöstä muutettu.

3.4.11 Vaikutus tarkastussertifikaattiin kirjattuun päätökseen, joka koskee luonnonmukaista tuotantoa koskevien sääntöjen noudattamisen koordinoidusti suoritettavaa tehostettua valvontaa

Miten tarkastussertifikaattiin merkitty päätös, jonka mukaan lähetys ei ole asetuksen (EU) 2018/848 mukainen, vaikuttaa täytäntöönpanoasetuksen (EU) 2019/1873 mukaiseen koordinoidusti suoritettavaan tehostettuun valvontaan?

Lähetykset valitaan koordinoidusti suoritettavaan tehostettuun valvontaan virallista valvontaa koskevan asetuksen 1 artiklan 2 kohdassa tarkoitettujen sääntöjen rikkomisen perusteella (109).

Näin ollen koordinoidusti suoritettavan tehostetun valvonnan puitteissa on tehtävä virallisen valvonnan tarkastukset saman rikkomistyypin osalta kuin se, joka on ilmoitettu Traces-järjestelmässä täytäntöönpanoasetuksen (EU) 2019/1873 3 artiklan 1 kohdan mukaisesti (110).

Määrätyt tarkastukset on näin ollen suoritettava, jos kolmessa unioniin tulevassa lähetyksessä ilmenee sama rikkomistyyppi kuin täytäntöönpanoasetuksen (EU) 2019/1873 3 artiklan 1 kohdassa tarkoitetussa ilmoituksessa mainittu rikkominen (111).

Täytäntöönpanoasetuksen (EU) 2019/1873 6 artiklan 1 kohdan b alakohdan i alakohdassa ja 6 artiklan 2 kohdan a alakohdassa säädetään, että koordinoidusti suoritettava tehostettu virallinen valvonta on päätettävä, kun ”jäsenvaltioiden rajatarkastusas